Hona hemen zer partekatu nahi dugun zuekin: uste bat —gizakiak bere alderdi espirituala berreskuratu beharra dauka—, eta intuizio bat —espiritualtasun frantziskotarrak Ebanjelioaren funtsezkoenaren ituizio gisa, ekarririk egin dezake nora ezean gabiltzan sasoi honetan

Garai zailak dira hauek, paradoxa handikoak: duela hamarkada batzuk pentsaezinak zitzaizkigun aukerak, erosotasunak eta aurrerapen teknologikoak ditugu, batetik; bestetik, ordea, nora ezean bizi gara: krisi ekonomikoak, politikoak, sozialak, ekologikoak; pobrezia, bazterketa, indarkeria, bizitzaren zentzurik eza… Gosez eta egarriz hiltzen ari da munduko biztanleen erdia, beste erdiak sobran duena aski lukeen arren elikatzeko.

Badirudi gure gizarteak balio indibidualistenetan eta materialenetan (teknika, kontsumoa, boterea, kontrola, segurtasuna, arrakasta, dirua...) bilatzen duela zoriontasuna. Bigarren mailan, urrun, geratzen dira, aldiz, beste zenbait balio,, ez-materialak: espiritualtasuna, kultura, etika, natura, maitasuna, elkartasuna... Hala, bada, bere horretan irauten ez ezik hazten ere ari da nora eza, norberarena zein gizarte osoarena.

Gizon-emakume denok, edo gehienok, dugu halako ez-konformidade existentzial bat, bizitzari zentzua aurkitu beharrari lotua. Eskarmentuak diosku ezinegon hori ez dutela isilarazten balio materialek; balio espiritualekin tratatu behar da, izan ere. Iguripen edo itxaropen okerra da uste izatea norberaren edo gizartearen barne-zoriontasuna bizitzaren alderdi materialari dagoela loturik bakarri, daukagun, pilatzen dugun edo kontrolatzen dugun horri alegia.

Ez dezagun gutxietsi balio materialen garrantzia, baina jar ditzagun dagokien lekuan. Izan ere, bitartekotzat hartu beharrean helburutzat hartuz gero, gizatasuna kentzen diete gure bizitzari eta elkarbizitzari, gizon-emakumeon eta gizartearen zerbitzura egon beharrean, balio absolutu bihurtzen dira eta euren mende jartzen gaituzte, nora eza eta nortasun-galera eragiten digute. Balio humanistak behar dituzte euskarritzat balio materialek, eta gure sentsibilitate sakonenarekin, espiritualenarekin, jorratu behar ditugu.

Badakigu hausnarketa hau ez datorrela bat egungo munduaren noranzkoarekin. Ez dio axola. Kontrapuntua, kontrapisua jarri nahi diogu egoera horri. Argi azaldu nahi dugu bere alderdi espirituala berreskuratu beharra daukala gizakiak. Eta garbi adierazi nahi dugun intuizio bat dakarkizuegu: gure ustez, espiritualtasun frantziskotarrak, Ebanjelioaren funtsezkoenaren ituizio gisa, ekarririk egin dezake nora ezean gabiltzan sasoi honetan.

Ideia horien inguruan batzartu gara zenbait herritar laiko eta fraide frantziskotar, Arantzazutik Asis Sarea bultzatzeko asmoz. Ez da erakunde edo talde berri bat; hemen ez dago bileretara etorri beharrik, eztabaidetan parte hartu beharrik, kuotarik ordaindu beharrik. Aski dugu posta arrunteko edo posta elektronikoko helbide bat elkarrekin harremanetan jarduteko. Printzipio bakan batzuk oinarri harturik bilaketa espiritual bat partekatzea, norbera dagoen lekuan dagoela eta dabilenean dabilela, horixe da gure xedea.

Neurri batean edo bestean beren bilatze-bide pertsonalaren edo eguneroko fedearen bizipenean laguntza gisa espiritualtasun frantziskotarraren balioaren intuizioa dutenekin bide zabala eta plurala jorratu nahi dugu. Norberak erabaki behar du nondik ekin bideari, noraino iritsi nahi duen, zer abiaduratan ibili nahi duen, betiere norberaren bizitzako unearen arabera. Bere eguneroko bizimoduan espiritualtasun frantziskotarraren balioa, Ebanjelioaren funtsezkoenaren intuizio gisa, ezagutu edo partekatu nahi dutenentzat da Asis Sarea. Dokumentu honen xedea da azaltzea zertan datzan Asis Sarearen proposamena, eta iradokitzen duen esperientzian parte hartzeko gonbidapena.


Festen atarian egonik, azken urteotan alde batera utzi den eztabaida ekarri nahi dut gogora: Bisiguaren Eguna. Itxura denez, herrian sustraitu den festa bada ere, bada zer pentsatu edo hausnartua.

Azken urteetako udal aurrekontuei begiratuz gero, sanpedrotan 35.000 €, San Nikolasetan 40.000€ eta Bisiguaren Egunean 60.000 mila euro gastatzen dira, nahiz eta 2018an zifra 39.500 eurora jaitsi.

Herrian galdua den produktu baten jaia antolatzeko, ia herriko festak batera adina diru gastatzen da. Bi festak batera baino egun eta ekintza gutxiagorekin. Gainera, otorduak mugatuak dira, bai jende kopuruz eta aurrekontuz; jatera joateko, hatzarekin gonbidatuak izan ezean, 45 euro ordaindu behar baitira.

Ondorioz ez da herritar orok parte hartzeko festa, klasista da. Besteen artean, ikasleek (tartean gurasoen paga ona ez bada) ezin dute joan, ezta langabetu zein pentsiodun arruntek. Eta guzti hau, lehendik ere beraien jantokiak betetzeko arazorik ez dituzten herriko erretegi ezagunen sona areagotzeko.

Bisiguaren Festan diru publikoa xahutzeak, San Pedro eta San Nikolas festetan eragina du, festetan ez dago merezi duen ezer! bezalako esaldien sorburu baita. Herritarren mugimendu eskasa ahaztu ezina den arren, Udalak badu bere ardura. Diru kopuru horrekin, egunero kantu berberak entzuteko, gauero berbena eskasak ekartzeaz haratago, ezer gutxi egin daiteke.

Gainera, Udala leku onean geratzea ekarri duten ekintza gehienak, herriko eragile ezberdinen ideietatik eta lanetik sortu dira. Hala ere, udaletxeak ez ditu boluntario hauek zaindu, aprobetxatu egin da, herritarrak haserretu eta erre diren arte.

Herritarrok ere merezi dugu errieta: soilik dirua behar dugunean txosnetan parte hartzea ez baita herritik herriarentzako

filosofia. Alderantziz, dirurik behar ezean ere, txosnetan parte hartu eta behar gehiago duten eragileei dirua ematea da filosofia. Jarrera desegokia da ere, Udalak emandako diruaren zati bat afariak egiteko erabiltzea, herri bazkaria antolatzen duenak bere otordua ordaindu behar duenean. Baina lasai, egunen batean herritarrak kexatu eta antolatuz gero, Udalak %1,6 igoko ditu jaien aurrekontuak eta guztiok pozik! (Oharra: ironia da).

Iritzia Orio

KARKARAk zu bezalako irakurleen babesa behar du aurrera egiteko. Orain arte bezala, kalitatezko eduki libreak eskaini nahi dizkizugu. Euskaraz informatzea da gure eginkizuna, eta zure eskubidea. Izan zaitez KARKARAko laguntzaile, urtean 40 euro besterik ez dira!


Gaurko egunean, oraindik, denboran bidaiatzeko dugun era bakarra oroitzapenen bidez da, memorian atzera egitea alegia, gure gomutan ditugun gertaera eta leku bereizietara bueltatzea da aukera.

Burutapen hau pasatu zitzaidan "kaskezurretik", lo zakuaren goxotasunean lurrean etzana nengoela, l'estall herri utzian, Santiago Domingo zenaren etxeko sabai higatua begira ari nintzen, gau hotza bertan pasatzeko prest geunden Gorka Lertxundi eta biok.

L'estall, Santiago Domingo, Montrebei; esanahi handiz betetako izen hauek, lehen aldiz ezagutzeko aukera aurreko mendearen bukaeran izan nuen, Dani, Ra eta Karmel-ekin egindako bidai eder batean suertatu zitzaidan abagunea. Santiago orain etzana nagoen etxe honetan bizi zen, bakarrik, ez zituen mendi hauek uzteko inongo asmorik, herri isolatu honetan jaioa zen eta, bizitza gorabeheratsu baten ondoren, bertan hil nahi zuen.

Eskalada bidai honetan Cade bidea igo genuen, abentura itzela izan zen nire lagun Donostiarrekin batera burutu nuena.

Hona bueltatzeko bigarren aukera urte dezente geroago izan nuen. Bakarrik etorri nintzen orduan, milaka lore eta zuhaixka usain gozoz betetako lur honetara, Santiagok bere bizitzaren azken arnasak dastatzeko aukeratu zuen egoera berdinean azaldu nintzen ni ere, soilik, baina garai horretarako Santiago iadanik ez zegoen L'estallen. Eskalada esperientzi izugarri bat izan nuen Existencialismo bidea bakarka egitean, asko markatu ninduen eskalada honek ondorengo urteetarako.

Hirugarren bisitaldiaren bidai garaian aldaketa handiak sumatu nituen mendi paregabe hauetan; pista hobetua zegoen eta mendi aterpea martxan, congosteko bi bazter banakatuak zubi batez lotuak aurkitu nituen. Chemarirekin nengoen orduan, eta Totxaires bide mitikoa eskalatu genuen.

Laugarren aldi honetan Gorka Lertxundirekin nago, eta erronka ausart batekin goaz horma erraldoi horretara, Ksurulaina bidea era askean eta iltzeak erabili gabe igo nahi dugu bi egunetan. Behin bakarrik egina dago balentria, eta ez da izango lan makala errepikatzea. Josep María Alsinak eta Endika eskalatzaile Kataluinarrak zabaldu zuten bide ausart hau 90ko hamarkadan, garai buelta ezin haietan ospe handia izan zuen igoera honek. Urteetan zehar errepikapen bakan batzuk izan ditu, baina guztietan puntakoena Nill-ek eta bere lagun Katalanek orain gutxi burutu dutena da, artifizial ziren luze guztiak era askean eta iltzerik sartu gabe igotzea lortu dute, guk Kataluniar hauen testigua hartuz erronka berdina dugu helburu.

Atxikita dagoen Link honetan, Josep Maria Alsinak 90eko hamarkadan idatzitako hausnarketa bat dago, La edad del hierro izenburuaz idatzi zuena, nire iritziz, ein handi batean, denborak arrazoi eman dio Alsinari.

https---escaladatradicional.com-es-la-edad-del-hierro-

Orain, etxeko goxotasunean, Gorkarekin batera bizitutakoak iada oroitzapenak dira, ahaztu nahi ez ditudan gogorapenak ditut:

Goizean goiz esnatu ginen lo gutxi egin ondoren, beti gertatzen zaigu, bidai luze bat egin beharra dago Euskal Herritik Montrebeira iristeko, ordu txikietan hartzen dugu deskantsu. Gosari arin bat egin ondoren eskalada materialea prestatzen hasi ginen. Naiz eta bi egunetako eskalada baten aurrean egon ez zigun denbora asko hartu dena prestatzeko eginkizunak, sobran esperientzia dugu iadanik eta erraz iristen gara adostasun batetara.

Gorkak petate handi bat eta nik eskalada materialez betetako motxila generaman bizkarrean, Congosteko errekazulora daraman malda astunetik behera gindoazen bideari arreta jarriaz, galtzeko ariskua handia da hemen. Urrutian, behe laino desatsegin batek estaltzen zuen gure helburua zen horma, hilobiaz haraindiko zulo batetara gindoazela zirudien, ezagutzen genuen egoera batetara.

Laino itxi ezak arrapatu gintuen momentuan haize zakar bat hasi zitzaigun joka, zaila egiten zen bide zidor estua segitzea.

Horma azpian ere, Ksurulaina bidearen hasieran, naiz eta hormaren babesean egon gauzak ez ziren hobetu, gure aldamenean zegoen Congosteko arroilak haize bortitzaren ondorioz urru egiten zuen.

Legezko zozketa batek erabaki zuen gure zortea, nork hasi behar zuen eskalada genuen jokoan, makilatxoen legeak aintzen ditu gure penak eta aintzak.

Gorkari tokatu zitzaion lehenik katu oin izoztuak janztea, ziurtatzen dizuet ez zela lan makala izan baldintza kaxkar ohietan metroak irabaztea hormari, zaila dena ahare eta zailago egiten du honek.

Eta bat-batean, ia konturaturik gabe, eguzki goxo izpiek besarkatu gintuzten, beltza zena zuria bihurtu zen, eguerdiko hamabiak ziran iadanik, eta soilik hasi berriak ginen.

Petatea hormatik mugitzea eskaladaren zailtasun bat zen, bigarren luzearen bukaeran dagoen jardinean zaku astuna lurrean uztea lortu genuenean helburuetako bat egina zegoela sentitu genuen.

Gure bibaka leku izan behar zuen terraza horretatik gora al genuen guztia eskalatu nahi genuen eguna bukatzerako, eta soka fixoz ornitua utzi, hurrengo egunerako eskaladari zati garrantzitsu bat kentzeko.

Makiltxoen legeak agindu zuen bezala hirugarren luzea Gorkari tokatzen zitzaion, benetan nire zorte ona eskertu nuen, asko eskalatu beharra dago luze horretatik airoso ateratzeko, denbora dezente eraman zigun igotzea.

Laugarren tirada graduz bide osoaren zailena den arren eskalatzeko garaian ez da horrela gertatzen, material fixo gehien duen luzea da hau, aldiz arroka txarrena duena ere bai.

Egunaren azken argiak arrapatu gintuen laugarren luze hau bukatzen, sokak bertan fixatu genituen eta bibakaren erosotasunera jaitsi ginen, deskantsua behar genuen.

Egiazale izanik, esan beharra daukat, Gorkak eskalada hau proposatu zidanean eta nire baiezkoaren arrazoietariko bat, ein handi batean, bibaka egitea proposatzen zuelako izan zela, eskalada erritmoak erakarri ninduen. Ez zidan huts egin bibakak; gau eze, haizetsu, hotz eta deserosoak.

Eskaladaren bigarren eguneko goiz ilunean haizeak gogoz astintzen zuen oraindik, ahalegin handia egin beharra zegoen lo zakutik ateratzeko, amore eman edo aurrera segi arteko aria oso fiña zen goiz itsusi horretan, eskerrak gosari koxkor batek gauzak beste kolore batez ikusten laguntzen duela.

Aurreko egunean jarritako soketatik gora hasi ginen igotzen, geneuzkan arropa guztiak soinean genituen, mugimenduaren bidez berotasunean sartzeko esperantzan gindoazen metroak irabazten eskalada soka fiñari.

Ia eguerdiko hamabiak izango ziren Gorkak katu oinak jantzi zituenerako, momentu horretan ere makiltxoen legeaz gogoratu nintzan, soldataz ez genituen lan horiek egingo. Bitartean, eguzki printze batzuk lortu zuten be laino itxia gurutzatzea, itxaropen epel bat sortu zen gure animo hoztuan.

Bostgarren luze honetatik haurrera haitzaren kalitateak asko hobetzen da, eskalada mugimendu arriskutsu askoei plazera atera genien, bidearekin bat egiñak geunde jadanik, Ksurulainaren nortasunaz irentsiak.

Luzeen kalitatea eta edertasuna handitzen zijoazten gora egiten genuen bitartean, seigarren sokada asko gustatu zitzaidan, ezin hobeto zabaldua dagoela diot, kalitate aparta dauka.

Zazpigarren tirada plazer arriskutsu bat da, maila handiko eskalatzailea izan behar duzu bera kateatzeko, gure krokisak 6C+ markatzen zuen, lasai asko nire iritziz 7a+ on bat izango da, Gorkak txalotzeko moduan igo zuen.

Zortzigarren tirada urteetan Montrebeiko luzerik desiratuena izan da, iltzeen trabesiaz ari naiz, izugarri ona da; jokaleku paregabe batean zaude sartua, eta irteeran arrakala fin bat trabeskan hartu beharra dago, eskalatzaile bat pitzadura honetatik gora kontenplatzea, nik horma batetan ikusi dudan imajenik ederrenetakoa da.

Bi luze falta zitzaizkigun bakarrik bidea bukatzeko, azkenengo bi 6b+ak, eta dagoeneko gaua gainean genuen, Ksurulaina bideak orduak irentsi egiten ditu. Paretako hamaka beharrezko izango genuen bilera horretan gaua pasa eta hurrengo egunean bi luze hauek igotzeko, ez genituen material horiek. Ksurulaina bidea errepikatua duten sokada gehienak guk egin genuen maniobra berdiña egin beharrean izan ziran, sokada denak ez badira izan ere. Errapel txiki batez Totxaires bidea hartu, honen 6C tirada motz bat eginez Cade bidearekin bat egiten da, hazken metroak gauaren deserotasunean eskalatu behar izaten dira.

Penaz, egindako esfortzu guztiak alperrekoak izan diren zapore gaziaz, errapel txikia egin behar izan genuen.

Ondorengoak kontatu ditudan bezala suertatu ziren, gauak mugimendu guztiak mantsotzen ditu, eta kotxearen segurtasunera iristerako ordu txikiak ziran. Oraingoan ere Santiagoren etxe zakartua aukeratu genuen gure gorputz txikituak etzan eta deskantsu desiratua hartzeko.

Egilea: mikel saez de urabain gabilondo ordua: 11:45 6 iruzkin:

Bidali mezu elektroniko bidezIdatzi honi buruzko bloga!Partekatu Twitter-enPartekatu Facebook-enPartekatu Pinterest-en

Etiketak: montrebei

2019(e)ko urriaren 9(a), asteazkena

SIERRA CANTABRIA-PALOMARES-Hagin haundi bidea

Ezin aurrera jarrai genbiltzan, euliak armiarma sare batean bezala geunden, pauso bat emateko gai ez ginela. Sare trinko orlegia zuhaixka eta adarrez egina zegoen, zurezko enbor gogorrak bata besteaz gurutzatuz sortzen zuten tranpa, aireari ere oztopoa jartzea lortzen zuen pareta organikoa zen.

Bizkar gainean generamatzan motxila astunak mugimendu eza handitzen zuten, aldiro adar madarikatuetan trabatzen ziren, Unai Barrenetxea Leten laguntza beharrean egon nintzan momentu askotan zorigaitz horretatik askatzeko, basurdeek ere ez ziran eroso ibiliko oian sakon horretan.

Basamortuaren erdian egarriz itoa dagoen bidaiariak, ezustean oasia salbatzailea ikusten duenean bezala, guk, hosto eta adar masa konpaktuan espazio libre bat ikusi genuen. Gune ireki horretan, argi exkaxak giro aproposa sortzen zuela, presentzia bat sumatu genuen, denborari nekez irabaztea lortu duen zuhaitz bakarti bat zegoen harrotasunez tente, meditazio sakon batean dagoen yogi baten itxura hartu nion. Errespetu handiz gerturatu nintzen zuhaitz miresgarriaren ondora, bere azal marroi gogorra ukitu nuen, Unairi adierazi nion zuhaitz hau zela Mikel eta Jonek bere eskalada bideari izena jartzeko arrazoia, Hagin haundia zen.

Zortez bizirik dirauen hagin eder honi nabarmen ageri zaio enbor sendoan gupidarik gabe eginiko aizkorakada zauria, - zergatik moztu nahi zuten Zuhaitz miresgarri hau?, -zerk geldiarazi zuen lan suntsitzailea?. Erantzuna ez dut sekula jakingo, gainera ez du garrantziarik, hagin haundia zutik eta sendo dagoela da garrantzitsua, aizkoretatik salbu dagoela da inportante, bere paradisuan loratzen aurkitu ahalko dugula.

Txapela kentzen dut Mikel Arrue eta Jon Arantzetaren aurrean, izugarrizko bide ona zabaldu dute, kalitate ezin hobea duen marra bat da Hagi haundi. 2011 urtean zabaldu zuen bikote honek bidea.

Hiru tirada ditu Hagin haundi bideak, zein baino zein ederragoa.

Lehen luzeak eskaintzen duen eskalada bost izarretakoa da, aparta bezain estua. Plaketako eskalada da, erresistentzian fin ibiltzea eskatzen duena, zulo handiz betetako plaka batetan nabigatu beharko dugu, parabolta batzuen laguntzak erraztuko digute noranzkoa, mikrofriend eta friendak jartzen argitsu ibili beharko dugu babesa bilatzeko, zoragarria da eskalada.

Bigarren tirada ere irmo beretik doa, lehen luzearen kalitate berdina dauka, eskalada pauso gogor bat gainditu beharko dugu bilera airoso iristeko.

Hirugarren luzeak berriz izaera desberdina du, baina kalitatez eta edertasunez parekoa da. Arrakala moduko bat hartzen du erdi bidean, eskalada pauso apartak eskaintzen ditu zati honek.

Bidearen azken bilera Palomares ertz zorrotzean egiten da, juxtu pare bat metro beherago. Bertatik errapelatuko dugu, eta bi errapeletan hagin haundiaren adar trinko eta estu artean katigatuta egongo gara berriro.

Egilea: mikel saez de urabain gabilondo ordua: 08:43 iruzkinik ez:

Bidali mezu elektroniko bidezIdatzi honi buruzko bloga!Partekatu Twitter-enPartekatu Facebook-enPartekatu Pinterest-en

Etiketak: Sierra cantabria

2019(e)ko abuztuaren 29(a), osteguna

ANSO - Nora hoa ardi galdu hori, Misterios del Oeste, Neorrurales MALLOS DE AGUERO - Meteo Blues, L'emoi et le jeu

Zaia egin zait sarrera hau idaztea, bloggean eskegitzerakoan zalantza asko izan ditut, hausnarketa sakon bat egin beharrean izan naiz. Hau da nire buruari egin diodan galdera; egokia da burutzen ditudan eskaladen berri ematea? Ni ere harritu naiz, hainbeste urte eta gero krisialdi honekin hasi izana, proiektua ekin berritan izan nituen zalantza berberak dira hauek, burutzen ditudan eskaladen balio falta nabarmen bat da.

Barne eztabaidaren konklusioak azaldu nahi dizkizuet: Ez dut uste burutu ditudan eskalada hauek ohikoak direnik, denak dute, eginak izan diren era gaitik, edo, soilik, eginak izan diren arrazoiagatik, berezitasun bat. Sarrera honetan deskribatzen ditudan eskalada hauetariko batzuk lehen errepikapenak dira, hau da, zabaldu izan zirenetik ez ziran eskalatuak izan. Sarreran agertzen diren bide guztiak bakarka eginak daude, eta, gaur egun, hau, berezitasun bat da.

Burutu ditudan eskalada hauek, beste askorekin batera, esfortzu handi bat daramate atzetik, asko saiatu naiz teknikoki eta psikologikoki hobetzen burutu ahal izateko, amets baten emaitzak dira.

Aurreiritziak alde batera utzi ditut, egiten dudana gehiago baloratzen saiatu naiz, eta plazer handiz, hemen doakizue nire azken abenturak.

Uste osoa daukat azaltzen dudan lehen eskalada honetan, Luzio Egigurenekin bat egin dudala. Ziur naiz Oreretako eskalatzaileak, Anso bailaran, Ur horman, "Nora hoa ardi galdu hori" zabaldu zuenean nik nire errepikapenean izan ditudan sentsazio berberak izan zituela, burutik gauza berdinak pasatu zitzaizkigula. Uste dut bakardadearen hutsuneak pertzepzioan eragin zuzena duela, biderkatu egiten dituela sentsazioak. Bakarka, paretan galdua zauden irudipena handitzen da, horma izugarri batean murgildua zaudenean ardi bat bezain ahula senti arazten dizu, burua zalantzaz betetzen zaizu eta burutzen ari zaren ekintza bera kuestionatu dezakezu.

Ez zen nire lehen asmoa Luzioren bidea igotzea, konpromezu gehiago duen beste bide bat eskalatzeko asmotan nenbilen.

Aurreko gauean izandako ekaitza izan zen aldaketaren erruduna, edo, zergatik ez onartu? azken momentu arte gauzak egin gabe uzteko dudan ohitura txarra.

Ez zuen euri gehiegirik egin, tximista eta trumoiak ordea asko izan ziren. Goizean, esnatzerakoan, telefono mugikorrak ez zebiltzan, Anso bailara osoa inkomunikatua zegoen, jendearen kezka eta beharrak ikusirik gauza serioa zela zirudien.

Ni ere teknologia berrietara ohitu egin naiz, telefonoa bihurtu zait erreminta garrantzitsu bat. Lehenago aipatu dudan bezala, azken momentu arte utzi nuen eskalatzea pentsatzen nuen bidearen krokisa deskargatzeko eginkizuna.

Ezinezkoa izan zen, hutsean geratu nintzen, noraezean, krokisarik gabe eskalada bidea ezin aurkitu ibili nintzen, plan B baten beharrean.

Luichi krokisa

Nora hoa… bidea ia guztiz ekipatua dago, soilik friend gutxi batzuk sartu beharra daude, lehen metroetatik oso argia da trazatua, nik egun horretarako behar nuena.

Gustatu zitzaidan bidea, ongi eskalatuta atera nintzen hormatik, bide guztia librean eginda, azken luzea behetik kateatzea ez nuen lortu, bai ordea soka goitik nuela.

Lehen luzeak plaka pauso oso fin bat dauka, juxtu bilerara iristen ari zarela. Aderentzi batean ezin mugitu zaudela, dinamiko bat egin beharra dago helduleku on batetara, ez da erraza pauso hau.

Hirugarren eta laugarren luzeak trantsizio hutsak dira, bidearen azken zatian dagoen horma ederrera eramaten zaituzte.

Bostgarren luzea, eta ondorengo guztiak asko gustatu zitzaizkidan, haitzak kalitate handikoa da, mugimendu zoragarriak eskaintzen ditu. Azken tirada da zati guzti honetan gogorrena. Plaka desplomatu batetik doa, laja bertikal batzuetatik, helduleku auskor eta arraroak eskaintzen ditu zati honek, azken tetxoara iristea, eta bertatik irtetea da gradua ematen dion mugimendua.

Anso bailarara egin dudan irteera honetan ezin zuen falta Christian Ravier eskalatzailearen bideren bat, Frantsesak marra dezente zabaldu ditu Veral ibaiak milurtetan zehar zintzelatu dituen horma ikusgarri hauetan. Asko gustatzen zait Christianen bideak eskalatzea, oso garbiak iruditzen zaizkit, bere sorkuntzetan antzinako Alpinismo esentzia aurkitu dezakezu, bide zirraragarriak izaten dira, eta, normalean, errepikapen batean, ez da erraza sentsazio horiek topatzea.

Misterios del oeste bidea igo dut pilar del paso horman, ikaragarri gustatu zait. Ravierren bide gehienetan bezala bidearen hasiera bilatzea kosta egin zitzaidan, ondoko beste bide klasiko batekin nahastu nintzen, eta, bide honen lehen luzea igo eta ondoren rrapelatu beharrean izan nintzen.

Bidearen xehetasunik aipagarriena azken luzearena da, nire susmoa da pareta zati bat erori egin dela, haitza mugitu izanaren zantzuak daude. Nire ustez zailtasunean ez dio eragiten honek, krokisean agertzen den antzeko gradua iruditu zitzaidan, esposizioan aldiz zati delikatua dela uste dut, segurtasun materiala kokatzeko ez dago aukera handirik.

Corcueraren krokisa

Hirietako erosotasuna, estresa, zarata, utzi eta, landan, edo, mendian, herri ezeroso, lasai, isil batean bizitza berrasteari izena ere jarri diote, Neorrularak omen dira pertsona hauek. Niretzako heroi batzuk dira, bi potro/obario ongi jarriak dituzten pertsonak, ez dute beste izenik behar.

Neorrurales bidearen hirugarren luzean dagoen diedro finak atentzioa deitu zidan ikusi nuen lehen aldian, Kantuona bidea eskalatu ondoren izan zen, orain dela urte batzuk izan zen hau. Orduan ez nekien bertan bidea zegoenik, eta eskalada bide berriak irekitzeko nire sen aseezinak, bertan bide bat zabaltzera bidaltzen zidan. Ondoren, bidea zabalik zegoela jakitun izan nintzenean, eta bide honen krokisa ikusi nuenean, tristura sartu zitzaidan, ez diedroa zabalik zegoelako, normala iruditu zitzaidan, diedro hori zabaltzeko ainbeste parabolt erabili behar izanak tristetu ninduen.

Gustatu zait Neorrurales bidea, oso ongi pasatu dut eskalatzen. Bidearen xehetasun batzuk azaldu nahiko nituzke.

Lehen luzea eskalada librean kateatu nuen, hasietako horma tentean ezkerretara egin nuen, horma horretan kokatua dagoen bigarren parabolta txapatu ondoren ezkerrera tiratu nuen ain zuzen ere, azken parabolta, horma horretan dagoen hirugarrena, pausoa ezkerretik gainditu ondoren txapatu nuen, tartean tótem urdiña erabiliz aseguratu nintzen. Horrela eginda zailtasuna 6c iruditu zitzaidan.

Hirugarren luzeko diedroak ez zuen nire itxaropenean huts egin, eskalada fina eta gogorra eskaini zidan. Penaz, diedroaren irteeran pauso bat ezin izan nuen librean egin, krokisak ere A0 markatzen du. Horma tente bat da hau, likenez zikina, helduleku hauskorrak ditu. Ziur naiz denborarekin, eskalatzaileak pasatzen diren einean, tramu hau garbitzen joango dela, helduleku hauek asentatzen, eta ziur pausoa askatua izango dela.

Neorrurales bidea Gerardo Telletxea eta Xabier Inziartek zabaldua da. Neorrurala, nola ez, Gerardo bera da, hau ere ikusi behar,¡¡¡ Bi Potro!! !

Agueroz asko idatzi dut azken bi-hiru urte hauetan, aurkikuntza bat izan zen niretzat. Ez da ohiko lekua, eta, nire ustez, ez luke sekula izan beharko, naiz eta batzuk, tamalez, taladroaren erabilera bereizi gabe pareta hauek bezatzen saiatzen diren.

Oraingoan ere Christianen bi bide dakarkizuet. Lan zaia daukat eskalada hauetan jaso ditudan sentsazioak deskribatzerakoan, saiatuko naiz bideen xehetasunak argitzen, zuendako norbaitek baliagarri izango dituelakoan.

Metro Blues bideak Peña Sola mendebal aurpegi ikusgarria zeharkatzen du. Udan, beroa itogarria denean, eta batit bat goizez, oasia fresko bat da horma zati hau, hemen beti dago haize korronte bat.

Peña Sola mendebal aurpegi hau oso tentea da, arrokak marroi kolore argia dauka, eta itsura konpaktua erakusten du.

Metro Blues bideak, lehen bi luzetan, pantza zona bat zeharkatzen du, bidearen zailtasun handienak hemen kokatzen dira, hauetako pantza nekagarri bat gainditzean hain juxtu ere.

Hirugarren eta laugarren luzeak berriz plakerogoak dira, mugimendu finagoak eskatzen dute, hirugarrenak batit bat, non, ez ohiko plaka gris batean erantsia zaudela, helduleku txiki batzuk hartuz, abilezia erabili beharko dugu airoso atera ahal izateko.

Gailur ikusgarrira iristean, orratz bat da Peña Sola, Aguero herria juxtu oinen azpian duzu, egun sargori horretan, umeen algarak ozenki iristen zitzaizkidan kanpineko igerilekuan jolasean ari zirela. Torrijos bidetik rapelatzea falta zitzaidan nik ere bainu freskagarri bat hartu ahal izateko.

L'emoi et le jeu bidea beste joko bat da, Meteo Blues bidea baino gradu gutxiago dauka, aldiz konpromezu handiagoa du. Bidea zabaltzen bederatzi iltze erabili zituzten sortzaileek, nik berriz iltzeak sartu gabe igo dut. Ziur naiz bidea errepikatu gabea dagoela, beraz lehen errepikapen bat izango zen nirea.

Bide hau Christian Ravier eta Phillipe Martinsena da, hemen doakizue igoeraren xehetasun batzuk.

Lehen luzeak, Christianek beti hain gustuko izan dituen diedroetariko bat hartzen du. Beste garai bateko eskaladetara eramaten gaituzte honelako diedroek, oraindik, arrakalak eta diedroak eskalatzea posible ziren garaietara, Christian bezalako eskalatzaileek, pareta hauetan nabariak diren bideak aurkitu zitzazketen garai erromantikoetara.

Bi pieza fixo daude soilik kokatuak lehen luze honetan, iltze bat hasieran, eta espita ondoren, tiradaren erdialdean azken hau. Kostatu zitzaidan, eskaladaren une batzuetan, seguru fidagarriak jartzea, asko begiratu ondoren ateratzen joaten ziren kokapenak, fisurero sorta on bat eramatea gomendatzen dizuet. Haitza tentuz ibili beharrekoa da, ezin duzu edozein gauzatara heldu, eta are gutxiago nahi eran tiratu. Bilerara iritsitakoan, zer eskalatu duzun kontziente zarenean, gustura egoteko luze bat da lehen tirada hau.

Bigarren luzeak ezkerretara jotzen du, krokisak espit bat markatzen du, nik ez nuen espit hau ikusi, agian ez nuen nahikoa ezkerretara jo, bileratik atera eta pantza bat eskalatu nuen dezente delikatua zena, ondoren diedroa berriro hartu nuen. Bilera erlaitz baten gainean kokatua dago, oso erosoa da.

Hirugarren luzeak bi zati oso desberdin ditu, lehen zatian diedro eskalada da orokorrean, bigarrenean berriz, biratxo batetik eskuinetara tiratu ondoren, horma zati gris batean sartzen zaitu, delikatua eta zikina iruditu zitzaidan tramu hau.

Laugarrena ere haitz kalidadez exkaxa da, zaila ez izan arren tentuz ibili beharreko arroka duena, zortez, seguru onak kokatzen dira. Gailurra, tirada batean ahal egiteko, aldi berean eskalatzea beharrezkoa izango duzue, nik hirurogeita hamar metroko soka neraman eta juxtu iritsi nintzan punta ikusgarrira.

Jaitsiera oinez egin nuen ipar-ekialde kanala erabiliz, ferrata moduan hornitua dago bide hau.

Egilea: mikel saez de urabain gabilondo ordua: 08:02 2 iruzkin:

Bidali mezu elektroniko bidezIdatzi honi buruzko bloga!Partekatu Twitter-enPartekatu Facebook-enPartekatu Pinterest-en


Azkoitia Bai herri plataformak abenduko ezohiko udalbatzarrean esandakoak eta bozkatutakoak irakur daitezke artikulu honetan.

1.- 2023 ekitaldirako Azkoitiko Udala, San Jose Egoitza, Zubiaurre-Elkargune Institutua, Azkoitia Lantzen, S.A.-ren aurrekontuak eta Aurrekontu Kontsolidatuaren hasierako onespena.

AZKOITIKO UDALA:

Pasa den urtean adostu genituen partidak erabili ez izanak, aurten, emandako hitza betetzen ez duzuela ikusirik, gure aurrekontuak aurkeztea pentsatu dugu.

Lehendabizi adostu genituen gaiak eta burutu ez dituzuenak aipatuko ditugu:

Jubilatuei bizi baldintza duinak bermatzeko azterketa.

Ibaira zabor kantitate handi bat erortzea ekiditeko, herri gune osoa babestuko luken, saretxoak jartzeko partida.

Ibaia garbitzea. Datorren urtera begira egingo den kale garbiketa kontratuan sartuko dela esan diguzue, ea hala den.

Elkarguneko Herriko plaza deritzon aretoa atontzeko 50.000 euroko partida jarri genuen gure aurrekontuetan, eta 10.000 eurokoa adostu udal gobernuarekin. Hau ere ez duzue erabili.

Denok ezagutzen ditugu Aizpurutxo bideko indarretxeak, pasa den urtean bat edo beste geldirik zegoela jakin arazi genizuen. Energia garbiak denon ahotan dauden honetan zentral hidroelektriko horien egoera aztertuko zenutela agindu zeniguten, baina ez dugu inongo informaziorik jaso. Dagoeneko bat saltzen dagoela ere jakin dugu, baina ez zuen ahotik.

Baserri bideen inbentarioa egiteko kontratazioa abiatu zen. Pinua bota ondoren bideak konpondu ahal izateko, beste herri gehienek bezala, tasa bat kobratu beharko genuke, ez baitituzte aurkituta bezala uzten bideak eta herritarraren dirua erabili behar izaten baitugu ondoren bide horiek konpontzeko. 50.000 euro jarri ziren inbentarioa egiteko eta lizitazioa hutsik geratu zenetik ez da beste saiakerarik egin.Urteak daramatzagu gai honekin , aurreko legealditik. Zeuei interesatzen zaizuena azkarrago mugitzen duzue, eta egoitzarako igogailuaren kasua ikusi besterik ez dago, 2022ko aurrekontuetan alternatiben azterketa aurreikusten zenuten soilik eta dagoeneko, proiektua egiteko lizitazioa bukatuta dago.

Ondoren, gero eta beharrezkoak ikusten baititugu, aurreko urteetan gure aurrekontuetan jarri eta adostu ez ditugun partidak azpimarratu:

Egoitzako egoiliarren ongizatea ez da aldatu eta zuek hartutako erabakien arabera ez da aldatuko. Egoiliarren alde lanean dabiltzan plataformek eskatu ez duten igogailua kontratatu duzue, eguneko zentroa herrira jaitsiko duzue (erabaki ona, herritarren parte hartzea falta), baina bertakoen tratu pertsonala , nahiz eta ezinezkoa dirudien, okertzen doa, langileen falta geroz eta nabariagoa baita. Horregatik, guk, pertsonekin egiten den negozio hau kontrolatu eta ondo bideratzeko, aurten ere, pasa den urtean jarri genuen partida jartzeko beharra ikusten dugu, eta nahiz eta gure eskumena ez izan, gure egoitzan gertatzen diren ezbeharrak (tamalez, nahiz eta ez zabaldu, oraindik gertatzen baitira), ahal den heinean zuzentzeko, bitartekari lanak egingo lituzkeen pertsona bat kontratatzeko, pasa den urtean bezala, 15.000 euroko partida jarri dugu.

Urtero eskatu eta herritar denok ordaintzen dugun, udal gobernuan egon diren alderdi denen propaganda egiteko, Kontzejupetik aldizkaria, web orriko zenbait atal eta beste hainbat trikimailu ordaintzeko erabiltzen dituzuen partidak murriztea (denon artean adostuta) edo zuzenean kentzeko autua egiten jarraituko dugu. Ea urteren batean, gu garen, agintzen dagoenaren propaganda egiteko erabiltzen den diru kopuru hau kentzen lehenak, 46.000 euro aurreztuko genituzke. Propaganda egitea nahi duenak, beste denak egiten dugun bezala, berak ordaindu dezala, horretarako, herritarron dirua eta udal teknikariaren lana erabili gabe.

Parte hartzerako erabiltzen den 25.000 euroko partida ere jartzeko beharrik ez dugu ikusten, gaur egungo udal gobernuak erabakiak berak hartzen baititu eta herriaren ordezkariak izateak, ahalmen horren jabe direla, behin eta berriz errepikatzen baitigute.

Eta azkenik 2023urtera begira, beste urtetan ere aipatu ditugun kontu batzuk eta sortu zaizkigun beste beharrei erreparatuz:

Hauteskundeetan esanda bezala, Azkoitia Bai herri plataformak goi-karguen soldatak %20 jaitsiko lituzke.

Egunero udaletxera lanera joaten garenok, udal gobernukoak dituzten gailuen antzekoak izan ditzagun, eta ez besteei sobratutakoak, 4.000 euro nahiko izango gintuzkeela pentsatu nahi genuke.

Urtero esaten dugu, herrian, euskara erabiltzera gehien bultzatzen gaituen erakundea Maxixatzen dela, eta horrela jarraitu dezan, ondo justifikatutako aurrekontu bat azaldu digutenez, guk ez diogu oztoporik jarriko eta 3.000 euroko kantitate bat izanik, datorren urtera begira partida osorik jartzeko ez diogu inongo oztoporik aurreikusten.

Eta azkenik denon ahotan dabilkigun energia berriztagarrien gaiari, eta denon ustez inoiz baino beharrezkoa den burujabetza energetikoari, behingoz, bultzada bat emateko, udala eredu izan dadin eta ingurumen arloan lanean diharduten taldeei egindako lana eskertuz, ingurumen laguntzak bikoiztu, korridore ekologikoak bultzatu, Gabonetako argiak murriztu eta herriko energia kostua nondik aurreztu daitekeen azterketa egin ondoren, esanda bezala, burujabetza energetikoa lortze bidean pausuak emateko, 250.000 euroko partida berri bat jarri dugu gure aurrekontuetan.

Datu hauek denak kontutan harturik, osoko emendakin bat aurkezteko bidea egina zegoen, baina zuen erantzuna ere jakinaren gainekoa zenez, ez diogu kontu-hartzailetzari alferrikako gainkargarik ezarri izan nahi, eta ez aurkeztea erabaki dugu.

Dena den, gure ustez, guk prestatu ditugun aurrekontuak, herritarrari zuek erabakiko dituzuenak baino onura gehiago ekarriko lizkioke. Jubilatu eta egoitzako egoiliarrekin arduratsuagoak direlako, elkargunean, areto nagusiena, kultura ekintza gehiago egitera eramango lukeelako, Maxixatzen bizirik mantentzen laguntzen jarraitzen dutelako, udal gobernuari propaganda ez liokeelako herriak ordainduko, eta baserri bideak hobeto zaintzea bideratuz gain, ingurumenari ezinbesteko bultzada emango liokeelako. Badakigu, horrela informatu gaituztenez, emendakin batean, politikoen soldatak ezin ditugula jaitsi. Gure aurrekontuetan ia 100.000 euro aurreztuko genituzke, eta hala ere, soldata guztiz duinak izaten jarraituko lukete.

Bestalde, zalantzarik gabe, gastu handiena, energia berriztagarrietan jarri dugula garbi ikusten da, baina etorkizunera begira, egin beharreko inbertsioa dela ere ez dut uste inork zalantzarik duenik. Gaur egun ditugun diru sarrerekin, honelako inbertsio bat egitea posible da, horrela erakusten digute zenbakiek, hemendik urte batzuetara ez dakigu zer etorriko zaigun, baina prestatzen hasi beharra dago, eta horretan udalak ardura handia du. Aldaketa klimatikoa, burujabetza energetikoa, … denon ahotan dabilzkigun hitzak dira, denontzat dira garrantzitsuak, gakoa, burujabetza hori noren esku utzi behar dugun erabakitzea da, herritarraren esku edo kanpotik datozen enpresen esku, gu, egia esan, gure herritarrekin askoz gehiago fidatzen gara.

Beraz, mesedez, erabili ezazue herritarren dirua, herritarren onerako, eta ez betiko enpresen poltsikoak betetzen jarraitzeko. Etorkizunean kontsumituko dugun energiaren zati garrantzitsu bat, egon dezala gure esku. Goitik datozkizuen aholku/aginduak alde batera utzi eta udaletxe honetan, lehen egunetan esaten zenutena bete ezazue, izan zaitezte independenteak, badakigu zeuen enpresak erortzea ez duzuela utziko, baina erabili itzazue herria aberasteko, eta ez alderantziz, herria enpresa hauek aberasteko, orain arte bezala.

Eta azkenik, bukatzeko, aurreko urteetan erabili ez diren partidak zerrendatu eta batzordeetan aurkeztu dizkizuegu, baita argitaratu ere, horiei diru sarrerak gehitzen badizkiogu, nahiko garbi ikusten dugu, guk erabakitako proiektuak aurrera eramateko nahiko diru izango dugula, herritarren IBI-ak, zuek erabakita bezala, ez duelako jaitsierarik izango eta udal gobernu honek aurkeztu dituen aurrekontuetan ikusten denez, argindarraren prezioak bere horretan jarraituko duela espero duzuelako batik bat.

Altuago esan dezakegu, baina gure iritzia nahiko garbi gelditu dela esango nuke, eta ez dut uste jada zalantzarik izango duenik inork, zuen aurrekontuak asko hobetu zitezkeela pentsatzen dugula, eta horren ondorioz, ezetz bozkatuko dugula esaten badugu.

San Jose egoitza

Aurretik esanda bezala, egoiliarren tratu pertsonala hobetzeko bidean, bai egoitza kudeatzen duen enpresak, eta hori bete dadin, baita guk ere, askoz gehiago egin dezakegula kontutan hartuz, azken urteetan, gai honetan, ezin dugulako adostasunik lortu, abstenitu egingo gara.

Zubiaurre-Elkargunea Institutua

Tasa eta zergetan izaten ditugu gure gorabeherak, horien berri gehiago jakin nahi duenak, idatziz ditu gure ekarpenak, baina orokorrean ados gaudenez, alde bozkatuko dugu.

Azkoitia Lantzen

Sozietate honi buruz dugun iritzia askotan adierazi dugu, aurreko plenoan esateko, beraz ez gara gehiago luzatuko eta ezetz bozkatuko dugu.

Aurrekontu kontsolidatua

Pisurik handiena udalaren aurrekontuak duela jakinik, eta hor desadostasun asko ditugula kontutan harturik, ez da zaila, ezetz bozkatuko dugula asmatzea.

2.- 2023 ekitaldiko Azkoitiko Udaleko langileen Plantillaren eta Lanpostu Zerrendaren hasierako onespena

Lanpostuen kontsolidazioan arazotxo batzuk sortu dira azken unean, baina ez udaletxeko langile berak, eta ezta guk ere, politikoki, ez diogu inongo susmo txarrik hartu eta baietz bozkatzen jarraituko dugu.

3.- Kreditu gehigarri bidez kredituak aldatzeko Azkoitiko udaleko 8 zenbakidun espedientearen hasierako onespena.

Arau subsidiarioen egokitzea derrigortuta gaude egitera, eta urtea bukatu aurretik pauso hau ematea komeni dela dirudi, diru partida hau ezin baita 2023ko aurrekontuetan txertatu. Aurrekontuetan jarrita zegoen eta erabili ez den beste partida bat hau ere, gerakinetara joango dena eta Martxotik aurrera udal gobernuak berriro ere erabilgarri izango duena. Barne funtzionamendu kontuak dirudite gehienbat eta alde bozkatuko dugu.

4.- 2023-2025 Azkoitiko udaleko dirulaguntzen Plan Estrategikoaren onespena.

Derrigortuta gaudenez, eta gure ustez, denoi ondo etortzen zaigunez ekintza batzuk behintzat aurreikustea, baietz bozkatuko dugu.

politika Azkoitia

Maxixatzen da Azkoitiko euskarazko aldizkari bakarra, eta zu bezalako irakurleen babesa behar du aurrera egiteko.


Josu Sarasua Maritxalar arraunlari beteranoak gutuna bidali du, larunbatean jokatu zen Oriaren Jaitsieraren harira.

1953an gure aitona Inazio zenari, Ortzaikako Konpaxtarrak eta konpainia joan zitzaizkion baserrira Orioko patrontza hartu zezan eskatzera; urte zailak eta zatiketa asko omen zegoen nonbait aldi hartan. Gure aitonaren lehen erantzuna: “Ezta pentsatu ere, gainera, jada zaharregia naiz patrontzan aritzeko…”. 42 urte zituen eta baita berriz hasi ere. Begira nola aldatu diren gauzak: 50 urterekin Kontxa irabazi duten arraunlariak aurki ditzakegu gaurko egunean eta 40tik gorako tiratzaile mordoa goi-goian tostartean.

Bada, bilakaera izugarria izan du beteranoen kirolak, asko aldatu dira itxura, osasuna eta norberaren denbora librea kudeatzeko moduak. Emakume kirolarien gorakadarekin batera, azken urteetan, kirol diziplina askotan senior mailetan baino fitxa gehiago dago beteranoetan. Begi-bistakoa da, gertatzen ari da, kirol eta toki askotan. Adibideak jartzen hasteak luzeegi joko luke, eztabaida antzua da.

Gurera etorriz, lehengo igandeko Oriaren jaitsieran 29 ontzi beterano omen ginen. Lehia ostean 30 metro koadroko aldagelan 200 beterano inguru, bata bestearen gainean, hango gilbor, gihar, zintzilikario eta kabitu ezina; aldarte ederrean, batzuk katalanez, galegoz, bizkaieraz, lapurteraz, eta lehia osteko betiko giro sanoan, mar-mar txiki bat: "Banderarik ez digute jarri beteranooi! Bravo!" Ez digu askorik axola, txikikeria guretzat, baina sare sozialetan ikusitako komentario batzuk niri ez zaizkit gustatu. Banderazale arraunlari beterano sakrifikaturik ez dugu nahi, baizik eta arraunaren transmisioa sustatuko duten arraunlari beterano sakrifikatuak. Hemen nire ikuspuntua.

Gogora dezagun nola sortu zen traineruen arteko lehia: itsasoan hasten zen, portura nor lehenago iritsiko, prezio onenean nork salduko. Adinean ondo sartutako arrantzaleak, ederki zimeldutakoak ere izango ziren tartean, emakumeak ere bai ziurrenik orduko lehia hartan. Bai, hortik gatoz, aulki finkoko arrauna gure ondare kulturala da, baina lehiarekin soilik uler daitekeena, erromantiko gutxi geratzen gara. Nola egin genezake transmisioa eta banderazaletasuna uztartzeko? Aurrera, arazoa askoz mardulagoa da.

50 arraun elkarte baino gehiago izango ditu Kantauri ertzak, hiru edo lau izan ezik, gainontzekoak xoxik gabeak dira. Betiko sustraietatik, harrobitik, borondatetik eta transmisiotik elikatzen direnak dira, denboraren joanean uretan 2 minutu atzetik etortzen ohitu direnak. Araudia piramidearen goiko aldean dirudunen neurrira eginikoa da ordea, merkantilista, modako beste kirolen parekoa. Arraunlari trafikoa, watioen salerosketa, nominak eta bulegoko lana; giltzarri aberatsek telebistaren aurrean banderak irabazteko egina da araudia, beste izapiderik ez du. Eta uretan zer? selekzio profesionalizatuak amateurren aurka ur-gazi berean; beste batzuk erdibidean, nahi eta ezinean, ez da lehia leiala, baina aitor dezagun telebistan polita ikusten dela. Denok dakigu nortzuk duten beti 31 eskutik…, gazteagoek, ulertzeko zeroak eskubian.

Pentsa, Orio Arraunketa Elkarteak gizonezkoetan pasa den azken hamarkadan Donostiako bandera ekartzerik ez du izan. Donostiako badia beti entrenatzaile eta arraunlari oriotarrez josia egon den arren, nahi gabe “etxekalte” arituz (barkamenak, errua ez baita haiena).

Eskerrak itsasoak, tarteka, Orioko herriak itsasoarekin duen berezko lehian, mendetako hainbat istorio mingarri eta galera gordinak goxatzeko keinua egin zigula 2017an, olatuen bultzada begietako malkoez elikatu genuenekoa, Guria dek sinistu!. Holako emozioei heldu behar. Oreka zailean dihardute oriotarrek, harrobia-banderak binomio ezkontezinean maniobratzen, eta traineru horitik patroiaren orroak Castillanos entzun behar izatea… itsasoak barkatuko al digu. Beteranook ere horretan motz.

Kirolaren diskurtso merkantilista barneratuta daukagu, …badakizu horrela dago mundua, kirola, dirua, telebista, globalizazioa… kamisetaren koloreak bakarrik balio duela? Ez ba, herri harrotasunaren ikonoak dira, olinpiadak, mundialak, eta abarrak. Herrialdeen arteko lehiak, harrotasun gorena, gora gu ta gutarrak, herrialdeko bandera gora eta eskua bihotzera, ereserkia eta milioika emozio malko etxeetako saloietan. Estaturik gabeontzako pare gabeko galbidea: La Rojaren kamisetarekin umeak ikastolan, harrapazank! Beraz, nolatan deslokalizatu da arrauna?

Trapu batengatik ez gaitezen haserretu, beteranoetan galiziarrek irabazi zuten eta gaitzerdi. Etxeko lanak daude arraunaren munduan. Dabid eta Goliatena ondo bukatu bazen, saiatu beharko gaitza ekarri duen zurtoin berari adar berriak txertatzen. Gurdira itzuli gabe, harrobiak, transmisioak, bertakotasunak balio askoz handiagoa behar dute araudiaren muinean, zenbakietan, betebeharretan eta abar. Sustrairik gabeko zuhaitza haizeak botatzen baitu edonoiz, begira ezazue Kantabria aldera. Harrobian sustraitzen baita gure arraunaren geroa, erdibide errazak otutzen zaizkit araudian, halere mundu bat dago eztabaidatzeko. Ez dezala beti dirudunak irabazi, arraunean ez behintzat, gure-gurea baita!

Transmisioa? Jendeak ikusten eta entzuten gaitu, errioan herioan gora eta behera ibiltzea jada transmisioa da, kalean beti euskaraz egite hutsa ere transmisioa den bezala. Bazter guztietan borondatea garesti dago. Elitean diru-truk arraun egiten da, guk aldiz arraun egin ahal izateko dirua jartzen dugu, larre motxetik gatoz eta erraz hartzen ditugu konpromisoak eta bilatzen adostasunak.

Beteranook, arraun ziklo osoaren parte garen neurrian, transmisioan (arraun transmisioaz haratago beste hainbat alorretan) laguntzeko giza-baliabide ezin hobeak izan gaitezke, baina gauza batek ez du bestea kentzen, arraunaren ADN-an dago lehia, guztiz bateragarriak dira bi ideiok. Eliteko arrauna norabidez aldatzen den heinean, balio eta zentzu gehiago izango ditu transmisio eta borondateak, elkarteen “korpus”-ak, naturaren legea baita zaharrak gazteari erakustea. Beteranoon elkarteak horretan ez du bizkarra emango, baina dena egiteko dago tamalez.

Bakoitzak bere tostatik abante beti, urteetako lana eta Aupa Orio-tik egiten duzuna ere eskertuz, elkar ulertzeko esperantzaz, gozatu arraun orru bihozkadaren oihuaz, negua joan da ta.


Aditiba metalikako SLM, LMD eta WAAM prozesuetan, aplikazio desberdinetarako piezen diseinua, programazioa eta exekuzioa. Ezagutza eta trasferentzia LH-n.

Proiektu honen jabea:Berrikuntza Teknologikoa eta Sistema Adimendunak

Eransketa bidezko fabrikazioa alor garrantzitsuenetako bat da, etorkizunean hazkunde eta garapen handiena aurreikusten zaiona gainera, Fabrikazio Aurreratuaren (Advanced Manufacturing) funtsezko prozesuetako bat da-eta. Eransketa bidezko fabrikazioa, 3D-Printing terminoarekin lotu ohi dena, produktuak bururatzeko, diseinatzeko eta fabrikatzeko modua transformatzen ari den ahalmen berritzaile handiko teknologia multzoa da.

Tknikatik espezializazio-esparru bat bultzatzen ari gara, Tknikaren beraren prozesuaz gain, Lanbide Heziketako hainbat ikastetxetan eransketa bidezko fabrikazioarekin erlazionatutako proiektuak integratzen dituena. Honela garatzen ari dira:

Elgoibarko IMHn: LMD teknologia (Laser Metal Deposition). Laser-iturri baten bitartez urtzen da buru ardazkide baten bitartez hornitutako metalezko hautsa. Buruak materiala jalkitzen du laser-izpien sortak eragiten dion gunean, pieza egiteko programatutako ibilbideetan zehar.

Ordiziako Goierri Eskolan: SLM teknologia (Selective Laser Melting). Aldez aurretik jalkitako hauts-geruza finak selektiboki urtzen dira; laser-izpien sortak geruza bakoitzean behar den sekzioa besterik ez du urtzen.

Tknikan: plasma-arkuzko hari-ekarpeneko teknologia, DED familiakoa (Direct Energy Deposition). Funtsean, material-ekarpena modu ordenatuan egiten da, bainu urtu gisa, hari metaliko bat plasma-arku elektriko baten eraginpean urtzearen ondorioz.

Teknologia horiek guztiek, oro har, eransketa bidezko fabrikazioarekin erlazionatuta dauden teknologien sorta zabala ordezkatzen dute. Horietako bakoitza bereziki egokia da industriarako soluzio-tipologia zehatz baterako. Hala, “hauts-ohean” oinarritutako prozesuak, SLM esaterako, bereziki egokiak dira tamaina txikiko edo ertaineko piezak dimentsio-zehaztasun handiko mailekin eta geometria eta diseinu oso konplexuekin lortzeko, beste edozein prozesurekin ezin imajina daitezkeen formak eta soluzioak lortzeko aukera ematen dute-eta. Zuzeneko prozesuei dagokienez, bai laser eta hauts bidezkoak, bai arku elektriko eta hari bidezkoak, bereziki egokiak dira tamaina ertaineko eta handiko piezak lortzeko, 0.2 – 1.5 kg/ordu-ko materialen jalkitze-tasekin LMD teknologien kasuan eta 1.5 – 7 kg/ordu-ko tasekin arku eta hari bidezko prozesuen kasuan.

Eransketa bidezko fabrikazioa garapen betean dagoen teknologia da eta hainbat garapen-ildo ditu loturik. Horietako batzuk interes handikoak dira guretzat eta lantzen ari gara:

Industrian aplikatzeko kasu praktikoen garapena. Fabrikazio-prozeduren eta estrategien definizioa.

Diseinuko, simulazioko eta ordenagailuz lagundutako fabrikazioko (CAM) softwarea, prozesu bakoitzaren beharren arabera.

Prozesuaren kontrola, monitorizazio-teknologiak.

Materialen portaera metalurgikoa, hondar-tentsioak eta tratamenduak.

Proiektu honen helburu orokorra da Euskal Autonomia Erkidegoan eransketa bidezko fabrikazioaren garapena sustatzea, “manufacturing” aurreratuaren barruko funtsezko alderdietako bat baita. Horretarako, ezinbestekoa da Tknikatik:

Eransketa bidezko fabrikazio-prozesuekin erlazionatutako artearen egoera ezagutzea.

Plasma bidezko eransketa bidezko fabrikazio-prozesua menderatzea lortzea, erreferente izan gaitezen Lanbide Heziketako ikastetxeentzat.

Eransketa bidezko fabrikazioaren erabilera eta haren soluzioak garatzea eta Lanbide Heziketako ikastetxeen artean hedatzea, eta, horien bitartez, enpresetara helaraztea.


Eusko Jaurlaritzako Kultura eta Hizkuntza Politika Sailak BERDINTZEN 2021 beka-deialdia argitaratu du, euskara eta genero berdintasunari buruzko ikerlanak egiteko. Guztira lau beka izango dira, bakoitza 7.500 eurokoa (programak 30.000 euroko aurrekontua du).

Eskabideak aurkezteko epea 2021eko martxoaren 22ra arte egongo zabalik.

Beken ikerketa-gaiak honako hauek dira:

Beka: Euskararen biziberritze prozesuak generoari lotuta ulertzeko ikerketa teoriko edo-eta metodologiko demolinguistikoak.

Beka: Generoaren ikuspegia txertatuz eraikitzen diren euskararen biziberritze prozesuei buruzko ikerketa aplikatua.

Beka: Generoa eta hizkuntza uztartzen dituzten corpus, komunikazio edo-eta diskurtso azterketak eremu ezberdinetan (hezkuntza, lan mundua, familia, aisialdia eta kirola…).

Beka: Euskararen biziberritzean emakumeek izan duten paperari buruzko ikerketa lanak (ahozko ondarea baliatuz edo-eta ikerketa bibliografikoak eginez).


Bilboko Arte Ederren Museoa Fundazioaren xedea da Bilboko Arte Ederren Museoa zuzentzea, mantentzea, kontserbatzea eta sustatzea. Museoan, antzinako artea, arte modernoa eta arte garaikidea biltzen, kontserbatzen eta erakusten dira, izaera unibertsal eta diziplina anitzekoaz, gizartearen hezkuntza artistikoa sustatzeko tresna izan nahian.

Hortaz, helburu hauek ezarri dira:

Bilboko Arte Ederren Museoko bilduma kontserbatzea, aztertzea eta erakustea.

Museoa etengabe aberastu dadin sustatzea, kalitateko eta intereseko elementu berriekin.

Nazioartean nabarmentzen den erakusketa-programa antolatzea, antzinako artea, arte modernoa eta arte garaikidea sartuta, eta Euskal Herriko artearen adierazpideei arreta berezia eskainiz.

Laguntza ematea Bilbo hiriaren, Bizkaiko probintziaren eta Euskal Herriaren irudia proiektatzeko.

Jarduera osagarriak egitea, honako hauek sustatzeko eta abian jartzeko: erakusketa kulturalak eta hitzaldiak; katalogoen, arte-liburuen eta bestelako argitalpenen edizioa; prestakuntzarako bekak eta laguntzak ematea, eta fundazioaren xedeekin bateragarriak diren antzeko jarduerak.

Museoak kudeatzeko lanean gaitutako profesionalen prestakuntza ahalbidetzea Euskal Autonomia Erkidegoan.


Topaketak balio izan zuen egungo lan-merkatuko joerak ezagutzeko eta Euskadira itzultzeko aukerak aztertzeko

Joan den otsailaren 14an, Bostonen, Bizkaia Talentek Be Basque Talent Meeting topaketaren beste edizio bat antolatu zuen, Be Basque Talent Network estrategiaren baitan, Euskadiren eta bertakoak izanik beren lan-ibilbidea atzerrian garatzen duten profesionalen arteko loturari eusten jarraitzeko helburuaz. Hitzorduan, Boston inguruan bizi diren profesionalak bildu ziren, hainbat sektoretakoak eurak, besteak beste: informazioa eta komunikazioa, zientzia eta teknologia, finantzak eta hezkuntza.

Saio atsegin batean, profesionalek aukera izan zuten egungo lan-aukerak eta etorkizuneko aurreikuspenak ezagutzeko, denak ere hainbat erakundek eta kluster elkartek emandako informazioan oinarrituta. Era berean, Bizkaia Talenten tresna berritzaileen eta talentua lurraldean kudeatzeko garatzen ari den ekimenen berri jaso zuten.

Aipatu beharra dago topaketan, oraingoan, Euskadiko erakunde hauen ordezkariak izan zirela: Bizkaiko Foru Aldundia, BEAZ, Arteche, BBD Biophenix, CAF, Erhardt, Ibermática, IMG Pharma Biotech, Quarizmi AdTech, StemTek Therapeutics, Tubacex eta Vocento Taldea.

Ivan Jimenez Bizkaia Talenten zuzendari gerenteak nabarmendu zuen honelako topaketak funtsezkoak direla nazioarteko eskarmentua duten profesionalak erakartzeko eta haien eskura jartzeko gure lurraldera itzultzeko zein haiekin harremanetan etenik gabe egoteko zuzeneko bide bat.

Be Basque Talent Network

Euskadirekin lotura duten edo izan nahi duten prestakuntza handiko profesionalen sarerik handiena da Be Basque Talent Network, eta 100 herrialdetan sakabanatutako 11.000 profesionalek nahiz 340 euskal erakundek osatzen dute. Bere xedea ondokoa da: munduan zehar lanean diharduten profesionalak beste enpresa eta profesional batzuekin harremanetan jartzea, talentua mugiarazteko eta kontaktuen eraketa zein merkataritza-harremanak errazteko.

Talentua erakarri, eutsi eta lotzen dugu Bilbo-Bizkaiko eremuan, Euskadin

Be part of the largest highly professional Network connected to Bilbao - Bay of Biscay and the entire Basque Country


Partizipazio mailako Gipuzkoako Txapeldun diren infantil neskek errendimendu mailako Beasaini irabazi zien erraztasunez.

Jesusen neskei martxa hartu eta partiduan sartzea kostatu egin zitzaien, baina atsedenalditik aurrera izugarrizko defentsako lan ona egin zuten eta partidua erraz irabazten amaitu zuten.

Partiduko lehen laurdena Udaberriko Txapelketan ohikoa den bezalakoa izan zen: bi taldeak kantxan beraien lekua aurkitzen, defentsako lan ona eginez eta erasoan aukera onena bilatuaz. Sarralle ISBk ondo irakurri zituen Beasainekoen defentsako hutsak eta errebotea ere kontrolatu egin zuten. Defentsan, ordea, ez zuen lan ona egin eta bat baten aurkako defentsetan eta laguntzetan arazoak izan zituen. Beasainekoek ez zuten erasoan gehiegi egin eta defentsan zentratu ziren. Laurden amaieran 7 eta 10 aurretik zen Sarralle, bi taldeetako inork intentsitate gehiegi erakutsi ez bazuen ere.

Bigarren laurdena ildo beretik joan zen. Baloi galtze ugari eta saskiratze gutxi izan ziren laurden horretako ezaugarri nagusiak. Sarralle ISBk oso defentsa ona egin du eta baloi ugari lapurtu zituen, baina erasoan ez zuen jakin horiei zukua ateratzen. Beasaini, berriz, asko kostatu zitzaion Iraurgikoen defentsari aurre egitea, eta defentsan hobeto aritu ziren arren ez zioten zailtasun gehiegirik sortu gure neskei. Laurden txarra izan zen bigarrena gureek 1 eta 7 irabazi bazuten ere.

Atsedenaldi ostean iritsi ziren Iraurgiko nesken minuturik onenak. Sarralletarrak partiduan zentratu ziren eta defentsan hobeto ixten hasi ziren. Horri esker saskiratze errazak lortu zituzten saskipean. Beasaingoek ezin izan zioten iraurgikoen presioari aurre egin. Horrela, laurdena 4 eta 15 irabazi zuen ISBk.

Guztia erabakita zegoela Sarrallek partiduari erritmoa jarriaz jarraitu zuen. Defentsan Beasaingoak baino askoz hobea izan zen, eta azken horiek saiatu ziren arren ezin izan zuten ezer egin. Ondorioz, azken laurdena ere 4 eta 16 irabazi zuen Sarralle ISBk.

Sentsazio onak jaso zituen Iraurgiko taldeak Euskadiko Kirol Eskolarretako finalen aurreko asteburuan. Maiatzaren 30ean, 31an eta ekainaren 6an gure neskek txapelketa triangeluarra jokatuko dute Bizkaiko eta Arabako txapeldunekin Manteoko kiroldegian.

Ondorengo egutegia izango du txapelketak:

2015/05/30. Manteo: Arabako txapelduna Vs. Sarralle ISB

2015/06/06. Manteo: Bizkaiko txapelduna Vs Sarralle ISB

Beasain 16 – Sarralle 48

PARTZIALAK: 7-10 / 1-7 (8-18) / 4-15 / 4-16

Saskiratzaileak: Bastida L (11), Olaizola M (7), Odriozola M (2), Azpiazu A (4), Ugartetxea L, Uranga E (4), Eizmendi L (2), Peña K (7), Guridi J (2), Iriarte L (9)


Azaroaren 3an, ekintzaileei zuzendutako Arin-arin saioa izango da Orona-Ideon antolatu den Enpresarean Azokan. Parte-hartzaileek haien ideiak edo proiektuak hiru minututan azaldu beharko dituzte, arin eta labur. Bai Euskarari Elkarteak eta Gipuzkoako Foru Aldundiak osaturiko epaimahaiak parte-hartzaileen aurkezpenak baloratu eta irabazle bat hautatuko du, ekimena gauzatzeko 2.000 euroko laguntza eskainiz.

Esperintzia aberasgarria

Duela bi urte parte hartu zuten Arin-arin lehiaketan Wellk-eko lagunek. Ez zuten saria irabazi, baina proiektuaren lehen pausoak emateko baliagarria izan zitzaien aurkezpena. Esperientziaren berri eman du Aritz Guineak bideo honetan: https://www.youtube.com/watch?v=ZdseKXkkZ5E.

Hezkuntza Hernani

Kronika egunero, euskaraz eta doan jasotzen segi ahal izateko, Kronikakide gehiago behar dira, eta zer esanik ez, proiektu komunikatibo sendo eta profesional bat garatu nahi badugu.


New York'ko Broadway zineleku ospetsuan mintze bat erakutsi berri dute or goian ingeles doan tituluarekin. Euskeraz «Trumoia eguzkipean» esan nai luke. Kritikak zer esango zuan ez dakit baña jendez txinatuta (beteta) zegoan ni ikustera joan nintzanean. Kolorez dator eta Western klasekoa da, baña diferentzi batekin: Betiko «cowboy»en ordez zerak agertzen zaizkigula, Euskaldunak. Euskaldunak eta Indioak. Dudarik gabe Euskaldunen berri emateko-edo egiña izan da mintze au baña zer? Bide erdian gelditzen dala.

Alaxen du aria: Prantzi aldeko euskaldun multzo bat Ameriketera iristen da. West'erantz nai dute joan, beuren errian arkitu ez duten lur-zabalen billa. Bide erakusle amerikano bat artzen dute. Oni bereala sartzen zaio biotzean ezkongai dagon neska euskaldun bat. Au dala-ta, zenbait gorabera sortzen dira, bide batez aria luzatuaz. Azkenaldera, eremu latzgarria pasa ondoren, lur menditsura jotzen dute. Tontor oien bestekaldean zelai berdeak dagoz, alegia eurak irrika duten paradisua. Baña mendi-maldatan kokaturik, indiuak ez diete pasatzen utziko. Bide-erakusleak dio ez dagoela zer egiñik. Euskaldunak diotena: Gabaz basoan izkutatu ta egunsentian erasoko diegu. Zearo arrituta, bide-erakusleak erantzuten du: Indioak eraso? Bistan dago zuek ez duzutela iñoiz indiuakin burrukatu. Euskaldunak arro iardetsi:

— Ezta indiuak ere ez dute gurekin sekula burrukatu. Guk Europa'ko indartsu guztiak apurtu ditugu: Erroma, gotuak, mauruak, Karloman tab.

Pentsa ta egin. Eguna zabaldu alaz bat, irrintzi guztiz latzgarriak entzuten dira, Indiuei ezurretaraño bildurra sartzen zaiela. Euskaldunak basauntzen pare egiten dute salto aitzartetik aitzarte: katamixarrak bezin arin igotzen dira arboletara, ta, indiuak baño askoz gutxiago izan arren, irabazi egiten dute ta gero, zelai zabal gizenen atarira iristen diralarik, mintzea bukatu egiten da.

* * *

Ez dut uste egin berria danik, ez eta Euskalerrian erakutsi dutenik, bañaa jakingarri litzake gure erriaren iritzia. «Gogorren» biak (Gogorrena = personaje printzipala, Oñati'n), ots, biderakuslea ta neska euskalduna, amerikano odolekoak dira ta aski ezagunak. Besteak —indiuak kenduta noski— euskaldun jatorrak dirudite; batzuen arpegiak beintzat ez dute dudarik.

Amerikano zuzendarien betiko pekatu ta birtuteekin tajututako filma da. Erri zaar ta oiturei atxikia bezela presentatu nai dizkigute euskaldunak, baña oiturarik lenbizikoena aitatu ere egin gabe: izkuntza. Euretako batek ere ez du itzerdi esaten euskaraz. Ordez, sorginkeri tentel batzuk agertzen dira. Euren sukaldeko izkuntza Frantsesa da. «Gu euskaldunak gera» esaten dute bein baño sarriago, baña frogatu gabe. Akats aundiagoak ere ikusten ditugu oraindik. Esaterako, etxeko jai bat ospatzean, mutil txankamee ipurterre bat igotzen da mai-gañera ta... ezta asten ba flamenkoa dantzatzen?!! Neskak, gona barrenak astinduaz laguntzen dio. Astakeri onen arrazoia: Amerikanuak flamenko zale aundiak dirala, ta, jendearen gustoa egin bear noski. Twista zergatik ez ote zuten dantzatuko gure euskaldun aiek? Amerikanuei ori ere gustatzen baitzaie! Familiko jaiak ta kanta zaarrak ain lotuak egonik elkarrekin, nola eman ez aletxo bat ere?

Euskaldunok akerrak antzo gerala erakusteko egiña dago mintze au. Bateonbatek neurtuko balituzke aitzartetan ematen dituzten salto aiek, ta Olinpiar markakin konparatu, zer ago-zabaldu bearra! Irugarren gogorrenak, berriz, txisterakin lanegiten du katuestezkoen ordez, arri koskorrak darabilzkialarik, indiuak euren pare jausten dira. Beti bezela, indiuak gixajo ikaragarriak dira, ta askoz geiago izan arren, igesari ematen diote.

Neska euskaldunaz itz bi. Odolez guretarra ez dan ezkero, alperrik saiatzen da bere jokuari garo-usaia ezartzen. Nortasun aundiko agertzen zaigu ta ortan baditeke etxekoandrearen iturriko. Alare, baditu bere ateraldiak. Biderakuslea kirten utsa da ta lenengo lenengotik neskatilla nola limurtuko dabil. Oietako baten indarrez asten da, baña neskatoa errena ere ez izaki ta ostikoz ematen dio anka-bitartean, kirtenkumea luze utzirik (jendearen parreak! ).

Bukatzeko, zerbait esan bearra dago amerikanuen alde. Irrintzi'rik lazgarrienak ez dirala Euskalerrian bota, Ameriketan baizik. Zer dira oiu ozen aiek? Neu ere ikututa gelditu nintzen. Zine onek benetan irrintzi «bildurgarriak» ematen dizkigu, oso luzeak, otsoen intziria lez amaituaz. Olako oiuak jaurtzen jakin ezkero, gure asabek etzuten ez ezpata bearrik mauruen kontra. Mintzea bukatu zanean, jendea kukurrukuka atera zan (ezin esan irrintzika). Ura zan erromeria.


En euskera no decimos “relación”, decimos “harreman”, que más o menos se traduce como “recibir y dar”, and I think that’s beautiful.

Ditxosozko esaldiak bueltak ematen ari dira interneten urteak joan, urteak etorri. Hasieran Twitter hari bat, gero bideo bilakatu zen —YouTube eta Tiktokeko bertsioak ikusi ditut—, Russia Today bezalakoek partekatua. Euskararen nolabaiteko folklorizazioa zabaltzeaz gain —beti ingelesez edo espainolez—, nolabaiteko bakartasun ideia zabaldu nahi dela dirudi… errealitatea ezberdina denean.

Lehenik eta behin, euskara bera bakarra da, bai. [1] Europako mendebaldean hizkuntza erromantze artean dagoen irla isolatua. Isolatua sorreran, noski. Ordutik latinak (eta grekoak) eta bere ondorengoek —espainola, frantsesa eta okzitanierak (gaskoiak), batik bat— aztarnak utzi dizkigute, hala nola gramatikan eta lexikoan: denbora (tempora), zeru (caelum), bake (pacem), polit (polida), greba (grève),… bizkaieran eragina nabaria da. Arabierak ere berbak laga dizkigu, ez pentsa: ba al zenekiten albaitari بَيْطَار-etik (baytar) zetorrela?

Horretaz gain, georgiera, koreera, japoniera, turkiera, suomiera, etab. legez euskara hizkuntza eranskaria da. Lehenarekin beste ezaugarri amankomunak ere baditu, hala nola ergatibotasuna eta komunztadura poli-pertsonala. Bakarra izaten jarraitzen du? [1] Bai, baina behintzat munduan zehar sakabanatutako urruneko ahaideak ditu. Dena den, ez direnak askozaz gehiago dira. [2]

Ulertzen dut frantsesaren, gaztelaniaren eta ingelesaren menpekotasunari erantzuna dela «and I think that’s beautiful» delako mugimendu hau: euskara jakin eta erabiltzeaz harro egotea —ni ere banago— eta, ezezaguna eta nolabait exotikoa denez, bera munduratzea. Batzuk dagoeneko etekin ekonomikoa ateratzen hasi dira.

Zein da gakoa? Euskara ez dela inguruko erderen guraso den latin arrunta bezala aldatu, zeinetan relatio bezalako hitzen esanahia desagertu edo izkutatu egin baita… antzeko etimologia dutenean. Azken finean, berba asko hitz-elkartzearen ondorioz sortzen dira: para + aguas = paraguas (aterki, literalki ur gelditzaile), Straße + Bahn = Straßenbahn (tranbia, literalki kaleko tren), bitter + sweet = bittersweet (gazi-gozo, literalki mingots-gozo)… Hau da, euskaraz egindako ariketa nolabaiteko tranpa da, hamaika hizkuntzatan egin daiteke eta. Horiekiko miopia edo ezjakintasuna nabaritzen da hau egitean, modu antzekoetan funtzionatzen baitute.

Azken finean euskara beste ele bat da, gurea eta neurri berean munduaren ondare kulturala. Ez gara inor baino gehiago edo gutxiago erabiltzearren, ez gara supremazismoan erori behar: atzo mastodon-en eztabaidatu bezala, euskarari ere gauzak falta zaizkio. Hizkuntzen garapenaren islada da, ezein ez da perfektua.

Laburbilduz, all languages are beautiful in their own ways («hizkuntza guztiak dira ederrak, bakoitza bere erara») da nire erantzuna izenburuko “beauty [of language] lies in the eyes of the beholder” esaerari.

Hemen bakarra diodanean nortasunaz ari naiz, ez ezaugarrietaz. ↩ ↩2

Munduan milaka hizkuntza daude. Papua Ginea Berrian soilik 850 inguru. ↩

Ohar honi buruzko iruzkinik? Hala bada, bidali iezadazu mezu bat hemengo alternatibaren bat erabiliz!


Euskal literatura eta musikagintza sustatzea da Doinueleren helburua. Sortzaileen artean dago Dobera Euskara Elkartea.

Doinuele euskara hutsezko plazen sarea aurkeztu dute Euskal Herriko zortzi elkartek, Dobera Euskara Elkartea tarteko. Euskal literatura eta musikagintza sustatzeko sarea da Doinuele, eta euskera hutsezko azokak eta plazak antolatzeko hautua egin dute: «Saretu gara elkar sostengatzeko, elkarren berri ukaiteko, ideiak eta esperientziak elkarri trukatzeko eta egutegia adosteko». Programatutako ekitaldien artean dago, besteak beste, irailaren 30erako Doberak antolatu duen azoka.

Zortzi errealitate ezberdin dituzten herrietako elkarteek sortu dute sarea; Hernani, Azkoitia, Baztan, Galdakao, Lazkao, Sara, Zarautz eta Ziburu dira ordezkatutako herriak: «Euskaraz bizi nahi dugu normaltasunez, naturaltasunez eta lasaitasunez. Herri batzuetan, zorionez, hori gehiagotan lortzen badute ere, denei parada ematen diegu gure plazak irauten duten egunetan euskararen herrian murgiltzeko eta hartaz gozatzeko».

Aurkezpen ekitaldian nabarmendu zuten euskera hutsezko publikoa indartzea dela Doinueleren helburuetako bat: «Euskaraz bizi den sarea zabaltzea; azokak errentagarri egitea, jendetsuak eta biziak, anitzak, euskararen komunitatearen topaleku eta ispilu; kultur sortzaileak, idazle eta musikariak, ilustratzaileak eta itzultzaileak, editoreak eta literatur aldizkariak sostengatzea».

Zortzi elkarte izan dira proiektua martxan jarri dutenak, baina Doinueletik deia luzatu diete gainontzeko elkarteei, «bidea elkarrekin eginez euskarazko bidea zabalduz» joateko.

Euskara Hernani

Kronika egunero, euskaraz eta doan jasotzen segi ahal izateko, Kronikakide gehiago behar dira, eta zer esanik ez, proiektu komunikatibo sendo eta profesional bat garatu nahi badugu.


Zentro Kriptologiko Nazionala (CCN) erakundearen ardura da sektore publikoko entitateetan informazioaren eta komunikazioaren teknologia (IKT) ezberdinen segurtasuna bermatzea, bai eta sailkatutako informazioa prozesatzen, gordetzen edo transmitzen duten sistemen segurtasuna ere

Bere eskumen-eremua honako arau-esparru honen baitan definitzen da:

11/2002 Legea, maiatzaren 6koa, Inteligentzia Zentro Nazionalaren arautzailea (CNI).

421/2004 Errege Dekretua, martxoaren 12koa, Zentro Kriptologiko Nazionalaren (CCN) esparrua eta funtzioak arautzen eta definitzen dituena.

Lehendakaritza Ministerioaren Agindua PRE/2740/2007, irailaren 19koa, zein Informazio Teknologien segurtasunari buruzko Ebaluazioa zein Ziurtagiriaren eskema nazioala arautzen duena, eta CCN erakundeari aipatutako eskemaren Ziurtagiri Erakunde (OC) gisa jarduteko ahamena ematen diona.

03/2010 Errege Dekretua, urtarrilaren 8koa, Segurtasun Erregimen Nazionalaren garapenari buruzkoa (ENS), (urriaren 23ko 951/2015 EDan eguneratua) bertan oinarrizko printzipio eta gutxieneko eskakizunak zehazten dira, baita Administrazioaren sistemetan ezarri beharreko babes neurriak ere.

Gobernuaren Ordezkaritza Batzordea, Inteligentzia Gaietarako Batzordea, urtero CNIren helburuak definitzen ditu Inteligentzia Zuzentarauaren bidez, Zentroaren jarduera markatzen duena.

Beste araudiak

Aipatutako legediaz gain, azken urteetan zenbait arau argitaratu dira zibersegurtasunaren alderdiari zuzenean lotuta daudenak, eta, beraz, Zentro Kriptologiko Nazionalaren jarduerari. Besteak beste, honako hauek aipa ditzakegu:

Real Decreto-ley 14/2019, de 31 de octubre, por el que se adoptan medidas urgentes por razones de seguridad pública en materia de administración digital, contratación del sector público y telecomunicaciones

Zibersegurtasun Estrategia Nazionala, 2019ko apirilaren 30ean onartu zen, 2017ko Segurtasun Nazionalaren Estrategiaren aurreikuspenak garatzen ditu zibersegurtasunaren arloan.

Real Decreto-ley 12/2018, de 7 de septiembre, de seguridad de las redes y sistemas de información.

2016/1148 Zuzentaraua (EB) Europako Parlamentuaren eta Kontseiluaren 2016ko uztailaren 6koa, Batasuneko sareen eta informazio-sistemen segurtasun maila handia bermatzea helburu duten neurriei buruzkoa, NIS zuzentaraua ere deitua. Hau da Europar Batasuneko lehenbiziko zuzentaraua zibersegurtasunaren alorrean, 2016ko abuztuaren 9an sartu zen indarrean eta 2018ko maiatzaren 9a baino lehen estatu kide guztietan onartu eta argitaratu behar da.

Zibersegurtasun Estrategia Nazionala eta Zibersegurtasuneko Plan Nazionaletik eratorritako bederatzi planak, Segurtasuneko Kontseilu Nazionalak 2015eko uztailaren 14an onartuak, arlo honetan Estatuaren estrategia garatzeaz gain, jarduera eta ahaleginak ere antolatzen dituzte

39/2015 Legea, urriaren 1ekoa, Administrazio Publikoen Administrazio Prozedura Erkideari buruzkoa.

40/2015 Legea, urriaren 1ekoa, Sektore Publikoko Araubide juridikokoa, ENS ezartzeko esparrua nazioarteko sektore publikora hedatzen eta, beraz, CCNren erantzukizuna ere hedatzen duena.

Segurtasuneko Jarraibide Teknikoa (ITS), Segurtasunerako Erregimen Nazionalarekin bat datorrena. 2016ko urriaren 13ko Ebazpena, Herri Administrazioen Estatu Idazkaritzakoa.

Segurtasunaren Txostenaren Estatuko Segurtasuneko Jarraibide Teknikoa (ITS). 2016ko urriaren 7ko Ebazpena, Administrazio Publikoetako Estatu Idazkaritzakoa, Segurtasuneko Txostenaren Estatuko Segurtasuneko Jarraibide Teknikoa onartzen duena.

1/2015 Lege Organikoa, martxoaren 30ekoa, Kode Penalaren azaroaren 23ko 10/1995 Lege Organikoa aldatzen duena, terrorismoen delituen artean ziberterrorismoko delitu motak barne sartuta.

Segurtasunaren aurkako gertakarien jakinarazpenetarako Segurtasuneko Jarraibide Teknikoa (ITS). 2018ko apirilaren 13ko ebazpena, Funtzio Publikoaren Estatu Idazkaritzakoa, Segurtasunaren aurkako gertakarien jakinarazpenetarako Segurtasuneko Jarraibide Teknikoa onartzen duena.

Informazio Sistemen Segurtasun Auditoriako Segurtasuneko Jarraibide Teknikoa (ITS). 2018ko martxoaren 27ko ebazpena, Funtzio Publikoaren Estatu Idazkaritzakoa, Informazio Sistemen Segurtasun Auditoriako Segurtasuneko Jarraibide Teknikoa onartzen duena.

Segurtasuneko Jarraibide Teknikoa (ITS), Segurtasunerako Erregimen Nazionalarekin bat datorrena. 2016ko urriaren 13ko Ebazpena, Herri Administrazioen Estatu Idazkaritzakoa, Segurtasuneko Jarraibide Teknikoa (ITS), Segurtasunerako Erregimen Nazionalarekin bat datorrena, onartzen duena.


Astigarragako Udalak belaunaldien arteko proiektu berri bat jarri du martxan. Proiektuan Martuteneko DBH 3. eta 4.mailako ikasleek eta herriko adineko pertsonek (55+) hartuko dute parte, “Bat, Bi ta Hiru” enpresako bi dinamizatzailez lagunduta.

2020·01·22

Proiektu honen helburua belaunaldi ezberdinen arteko harremana sendotzea izango da; interes komunak elkarbanatuz eta guztiek duten ezagutza partekatuz.

Zazpi saio egingo dira, saio bakoitzean gai ezberdin bat landuko da. Saio bakoitzean ikasle talde ezberdin batek hartuko du parte, adineko pertsonek ordea, nahi duten saio guztietan hartu dezakete parte. Gaiak urtarrilaren 16an egindako koordinazio bilera batean aukeratu zituzten adineko pertsona eta ikasleen ordezkarien artean.

"Sare" Sozialak

Urtarrilaren 23an izango da lehen saioa eta "Sare" sozialak gaia landuko da. Tailer horretan harremanak landuko dira; harreman mota guztiak, teknologikoak eta aurrez-aurrekoak.

Ordutegia eta lekua

11:30etik 14:30era. Tailer batzuk Galtzaur jubilatuen egoitzan eta beste batzuk herriko kaleetan egingo dira.


25 urte baino gehiago igaro dira, Beijineko Adierazpenean eta Ekintza Plataforman, erabakiak hartzerako orduan, gizonen eta emakumeen artean parte-hartze politikoa eta boterearen banaketa orekatua lortzeko nazioarteko akordioa hartu zenetik. Nahiz eta aurrerakuntzak izan diren, munduko herrialde gehienek ez dute genero berdintasunik lortu, eta gutxi batzuk bakarrik ezarri edo bete dituzte sexuen arteko berdintasunean asmo handiko helburuak.

Egungo krisi anitzen testuinguru honetan, gizarte, ekonomia, ingurumen eta gobernantza ereduak birplanteatu nahi dira, berdintasun-arrakalak gutxitzeko asmoarekin, arrakala horiek gizartearen zati handi batentzat handitu direlako eta, batez ere, emakumeentzat. Orain da liderrak izateko garaia, erakundeak eta gizartea eraldatzeko harreman-eredu askoz ere inklusiboagoak, kooperatiboagoak eta sortzaileagoak lortzeko. Sektore anitzeko lankidetzako gobernantza feministaren eredu baterantz aurrera egin behar da, elkar entzutean oinarrituz, baita botere eta erantzukizunen banaketa eta partaidetza-prozesuak abian jartzean ere.

Premiazkoa da erantzun integralak ematea, krisi-egoera honi behar bezala erantzuteko, eremu eta maila guztietan, eta ezinbestekoa da sektore hori aktibatzea eta irtenbide berriak sartzen hastea. Errealitate gordin horren aurrean, gure herriak dinamika eraldatzailea eta partekatua hasi behar du, erakundeetatik ahalegin eta konpromiso hori aitortuz, proposamenak eta aldarrikapenak jasoz, eta elkartzeko eta elkarrizketarako guneak bultzatuz eta indartuz.

Mugimendu eta talde feministak eta emakumeenak, aniztasunean eta belaunaldien artean, berdintasunaren inguruko hainbat gai salatzeko eta eskatzeko mobilizatzen ari dira. Adibidez, arrazakeriaren kontrako justiziatik hasi eta soldata-berdintasuneraino, indarkeriaren amaiera eta emakumeen aurkako diskriminazioa, sexu-jazarpenaren ezabatzea, klimaren aldeko justizia, bakea mantentzea, eta hainbat gehiago.

Emakumeek politikan eta erabakiak hartzerakoan berdintasunean parte hartzea eta lidergoa izatea funtsezkoak dira, 2030an, Garapen Jasangarriaren Helburuak lortzeko. Hala ere, tokiko eremutik orokorrera, emakumeen parte-hartzea mugatua izaten jarraitzen du, alderdi formaletako erabakiak hartzerakoan, besteak beste, politika gaietan, administrazio publikoan, enpresa pribatuetan, unibertsitatean, sindikatuetan, elkarte eta kooperatibetan, eta beste hainbat sektoretan.

Martxoaren 8 honetan, emakumeen nazioarteko egunean, lehentasunezkoa da emakumeen lidergoak sustatzea, gobernantza feministaren eta lidergo partekatuaren eredu batetik abiatuta. Era berean, berdintasun arloan erabakiak hartzean, emakumeen parte-hartzea areagotzeko baldintzak sortzearen alde lan egin behar da. Emakumeen parte-hartzea ikuspegi askoz ere zabalago batetik ulertu behar da, ez bakarrik ikuspegi formal edo arauemailetik. Emakumeek erabakiguneetan parte hartzeko dituzten baldintzak aldatu behar ditugu.

Emakumeen parte-hartzearen alde lan egiteko, beharrezko da…

botere-espazioak partekatzea eta uzteak eragozten dituzten erresistentziei eta inertziei aurre egitea. Horretarako, kristalezko sabaiak hautsi behar dira, espazio guztietan, aniztasun osoan eta ikuspegi intersekzionalarekin emakumeen presentzia bermatuko duten neurriak ezarriz.

zaintza-lanen banaketa erantzunkidean aurrera guztiz egitea, justizia-printzipioa delako eta emakumeen gainkargak herritartasun osoa egikaritzea mugatzen duelako.

zaintza eta bestelako lan feminizatuen sektore profesionala prekarizatuak balioestea, eta sektore horri gizarte-balioa aitortzea, bere baldintzak hobetuz.

emakumeek lidergoetan duten konfiantza, sinesgarritasuna eta eragina mugatzen duten estereotipo eta aurreiritziei aurre egitea.

emakumeen aurkako indarkeria-mota guztiak desagerraraztea, baita emakumeen aurkako indarkeria politikoa ere.

lidergoan jarduteko praktikak eta moduak deseraikitzea, besteak beste, menderatzean oinarritutako eredu androzentrikoak, zaintzaren denborak eta erantzukizuna kontuan hartu gabe, emakumeen eta boteretik baztertutako beste kolektibo batzuen talentua eta jakintzak mesprezatuz, eta talde-lana ez baloratuz.

emakumeen eta nesken eskubideak ikuspegi intersekzionala, berritua, erradikala eta eraldatzailea duen agenda feministaren erdigunean jartzea, emakume horiek boterean duten bazterketa sistematikoari aurre egiteko eta desberdintasun-arrakalak murrizteko.

Horregatik, Amurrioko udalak, gure eskumenen markoan, konpromisoa hauek hartzen ditugu: emakumeen lidergoa bultzatzea eta boterea berdintasunean egikaritzeko baldintzak erraztea. Estamentu publiko eta probatu guztietan emakumeen ahalduntzea eta parte-hartzea sustatzen duten politikak indartzea da helburua, martxoaren 3ko 1/2022 Legean, Emakume eta Gizonen berdintasunerako legearen bigarren aldaketari buruzkoan, ezarritakoaren arabera:

Amurrioko Emakumeen Sareari laguntzea, udalerrian emakume-etxe bat sortzeko prozesuan, hala erabakitzen duenean.

Amurrioko Emakumeen Sarearen beharrei erantzutea, erabaki partekatuak hartzeko konpromiso sendoa hartuta.

Berdintasun-planen intersekzionalitatea indartzea gure gizartea osatzen duten eremu guztietan, emakumeek beraien aniztasunean duten parte-hartze osoa eta eraginkorra finkatzera iristeko.

Adinaren eta generoaren arabera bereizitako datuak sortzea, 1/2022 Legearen aginduak dakarrena kontuan hartuz, neskatilen, neska nerabeen eta emakumeen bizitzetan eragin zuzena izango duten politikak egiteko informazioa emateko

Politikan sartzen diren emakumeentzako ikaskuntza- eta ahalduntze-guneak antolatzea, emakume hautetsien arteko laguntza-, elkartasun- eta aliantza-sareen bidez, adibidez, Basqueskola Sarea, edo beste sare batzuk

EUDELeri eskatzea, indarkeria politikoari aurre egiteko protokoloak proposa ditzala, emakumeen partea hartzeari eta erabakitzeko gaitasunari buruzko ikerketa bultza dezala eta ordezkaritza orekatu baterantz egiten diren aurrerapenak babes ditzala.

Inprimatu E-maila

Cookien politika

Webgune honek bere cookieak eta hirugarrenenak erabiltzen ditu esperientzia eta zerbitzu hobea eskaintzeko. Nabigatzean edo gure zerbitzuak erabiltzean, onartu cookien erabilera. Hala ere, cookieak sortzea eta ezabatzea eragozteko aukera duzu, zure nabigatzailean dagokion aukera aukeratuta. Zure nabigatzailean cookie-en erabilera blokeatuz gero, litekeena da webguneko zerbitzu edo funtzionalitate batzuk eskuragarri ez egotea.


Euskaraz dakigun hiztunon jatorria gero eta anitzagoa da: zuen gelako ikaskideen artean ere denetarik egongo da: euskara ez dakiten gurasoak, pittin bat dakitenak, euskaldun berriak, batuaz ari direnak edo euskalkian hitz egiten dutenak.

Seguru gelako ikaskideok ere ez duzuela berdin hitz egiten euskaraz. Izan ere, gaur egun, euskal hiztunon artean, euskararen ezagupen-maila desberdinak aurki daitezke, nahiz batuari dagokionez, nahiz euskalkien kasuan.

Eta ez hori bakarrik. Ikasle guztiek dakizue, hobeto edo okerrago, hizkuntza bat baino gehiago: euskara, gaztelania edo/eta frantsesa, ingelesa, eta agian, baita besteren bat ere. Horren ondorioz, ez da harritzekoa, hizkuntzak nahastea. Eta horrela sortu dira, gure inguruan horren ohikoak diren euskañola edo frantseuskara bezala ezagutzen ditugunak.

Sekuentzia honetan, nolako euskara hitz egiten dugun aztertuko dugu eta berau hobetzeko eta aberasteko bideak proposatu. Eta helburu horiek praktikara eramateko, amaieran, taldeka bideoak grabatuko dituzue youtuberrek egin ohi duten modura eta kanal batean zintzilikatuko ditugu.

Agian, oraindik ez duzue oso garbi ikusten zein den atal honen gai nagusia. Bada, ea lagungarri eta argigarri zaizuen “XXI. mendean, hamaika tribu, hamaika euskara” atalari Kikek egin zion sarrera.

Transkripzioa deskargatu

Eta orain, bideoa ikusi duzuela, komentatuko al duzue talde handian, zuen ustez, zein izango den sekuentzia honetan landuko dugun gaia? Eta zeintzuk izan daitezke gai hau landuz lortu nahi diren helburuak?


Norberaren eta hirugarrenen cookie-ak erabiltzen ditugu erabiltzaile gisa duten esperientzia hobetzeko. Webgune honetako edozein estekatan klik egitean, zure nabigatzailean horiek instalatzeko baimena ematen diguzu.

Onartu Rechazar Informazio gehiago

Bai euskarari

40 erakundek (saltoki, enpresa eta elkarteak) jaso dute Bai Euskarari Ziurtagiria Malerrekan.

2009an hasi zen lanari jarraipena emateko joan den azaroaren 25ean Bai Euskarari Ziurtagiriaren bigarren banaketa ekitaldia egin zen Malerrekako Mankomunitatearen egoitzan, Donezteben. Beheitiko argazkian ageri direnak ziurtagiria eskuratu duten Malerrekako saltoki, enpresa eta elkarteetako ordezkariak dira. Ekitaldi honen bidez Malerrekako Euskara Batzordeak ziurtagiridunek egindako ahalegina eskertu eta saritu nahi izan du.

Aurreko urteetan egindako lanari jarraipena emanez Kristina Urrutia leitzarrak 2010ean ziurtagiria eskuratu zuten Malerrekako establezimendu guztiak bisitatu ditu, hartutako konpromisoen betetze maila aztertzeko eta erakunde horiek konpromiso berriak hartu ditzaten bulkatzeko. Bisitak egin eta gero 40 saltoki, enpresa eta elkartek baietza eman diote Bai Euskarari Ziurtagiriari. Guzti horiei esker ona adierazteko eta beren ahalegina saritzeko aukera izan genuen azaroaren 25ean ospatu zen ekitaldian.

Honekin batera Ziurtagiriaren helburuak gogoratu nahiko genituzke:

Lan mundua euskalduntzera bideratutako egitasmoa dugu hau; gure eguneroko erosketak, negozioak edo bertzelako lan kontuak euskaraz egiteko aukera eskaintzen du ziurtagiriak. Horregatik enpresa, saltoki eta elkarteei ziurtagiria eskaintzen zaie. Horrela, ziurtagiriarekin bat egiten duten erakundek euskararen aldeko konpromisoa eta hizkuntza normalizazioaren aldeko apustua egiten dutela erakusten dute, horrela bere establezimendua poliki-poliki euskalduntzen joateko.

Horrela establezimendu bakoitzak bere erritmoa jarraituko du, establezimendu bakoitzaren errealitatea desberdina delako. Bakoitzaren abiapuntua desberdina izanen da baina guztiak helburu berarekin eginen dute lan: euskararen egoeran aurrerapausoak ematea.

Ziurtagiria duen denda, enpresa edo elkarte bakoitzaren atean edo barnean Bai Euskarari logotipoa aurkituko duzue, laranja-beltz kolorearekin. Logotipoak adieraziko dizue toki horretan zerbitzua euskaraz emanen dizuetela, eta euskaraz hitzeko gai ez badira, euskararen aldeko konpromiso zenbait hartu dituztela.

Lehen erran dugun gisan establezimendu horiek hartu duten erabakia eta bere ahalegina eskertu beharrekoak dira, baina horrek ez luke inolako zentzurik izanen Malerrekako herritarrok aukera hori probesten ez badugu.

Beraz, hemendik deia egiten dugu aukera probesteko, erosketak euskaraz egin ahal izateko, lantokian euskaraz egiteko… laburbilduz, eta ahal dugun neurrian euskaraz bizitzeko.


Euskal Idazleen Elkarteak bulegoko administrazioan aritzeko lanpostu bat bete behar du Donostian duen egoitzan. Baldintzak: - Gutxienez 6 hilabeteko behin-behineko lan-kontratua, behin-betikoa bihurtzeko aukerarekin - Egunean sei orduko lanaldia, goizeko ordutegian - Balioaren araberako soldata Egin beharrekoak: - Kanpo aholkularitza baten laguntzaz, kontabilitatea eta fakturazioaeramatea - Bazkide, hornitzaile, administrazio eta finantza erakundeekin ahozko eta idatzizko harremana - Elkartetik bultzatzen diren proiektuetan laguntza administratiboa - Kudeatzailearekin batera aurrekontuak prestatzea - Diru-laguntzen jarraipena - Eta oro har, antzerako beste edozein funtzio betetzea Ezinbestekoa: - Euskara maila altua. Lana euskaraz egiten da - Elkarte edo enpresa kontabilitatean bi urteko eskarmentua - Administrazio arloko teknikaria edo goi teknikaria - Berehala hasteko prest Balioztatuko da: - Elkarteko bazkide izatea - Hizkuntzen ezagutza - Excel maila altua eta kontabilitateko tresna informatikoen ezagutza - Lan-taldean aritzeko gaitasuna Kurrikulumak aurkezteko:: - Ekainaren 5a arte eie@idazleak.eusedo Elkartearen egoitzan (www.idazleak.eus).

Drogetenitturri aldizkariak koordinatzailea behar du.

Drogetenitturri aldizkariak koordinatzailea behar du. Baloratuko dena: euskaraduna izatea, ondo idazten jakitea, kazetaritza ikasketak izatea, quark eta photoshop erabiltzen jakitea, Ermuakoa edo Mallabikoa izatea, eta lidergo eta koordinazio gaitasuna izatea. Interesatuek drogeten@gmail.com helbidera bidali beharko dute curriculuma, ekainaren 7a baino lehen.

Pixukide bila bilbon

Pisukide bila

Kaixo! 21 eta 22 urteko farmaziako bi ikasle gara, eta pisukide baten bila gabiltza hurrengo ikasturtean Gasteizen bizitzeko. Jende jator eta sinpatikoa gara, parrandan ateratzea gustatzen zaigu. Txukuntasuna baloratuko da.

PISUKIDE BILA ! !! !

Kaixo kaixo!! 2017/18 ikasturterako pisukide bila gabiltza, bi neska gara eta hirugarrengo neska zein mutil bat bilatzen ari gara Gasteizen pisua hartzeko ! Baldintza bakarrak gogotsua eta jatorra izatea dira. Beraz zu, interesaturik bazaude jarri gurekin harremanetan!

Pisukide bila Arrasaten

19 urteko neska euskalduna naiz, oraindik ziur ez dakidan arren, litekeena da 2017-2018 ikasturtean haur hezkuntza ikasten hastea Eskoriatzan, eta inguru horretan pisu zein pisukideak aurkitzea gustatuko litzaidake. Norbait nire egoera berean badabil nirekin harremanetan jartzea eskertuko nuke.

pisu bila bilbon

Hiru ikaslerentzako pisu bila gabiltza 2017-2018 ikasteurterako. Pisuak gutxienez hiru logela izatea nahi dugu, eta ahal bada deustu-saninazio inguruan egon dadila. Harremanetarako: 692574872 edo 77karla77@gmail.com

Lehenengo lauhilabeterako 3 pisukide bila Donostin

Pedagogiako 3 ikasle gara eta 2017/2018 ikasturteko lehenengo lauhilekorako 3 pertsonaren bila gabiltza, guk bigarrenean egoteko asmoa baitugu. Beraz, Donostin lehenengo lauhilabetean bizi nahi izanez gero, jarri gurekin harremanetan!

Pisu bila Gasteizen (3 pertsonakoa)

Aupa! Hiru nexka gara pisu bila gabiltzanak Gasteizen, hurrengo ikasturterako (2017-2018). Pisua alokatzen duen norbait ezagutuz gero, faborez jarri gurekin kontaktuan. Esker mila!


Según nos informan desde el departamento de turismo de la Agencia de Desarrollo Oarsoaldea, el 1 de julio se volverá a abrir el Punto de Información Turística de Oiartzun y permanecerá abierto durante julio y agosto.

Honela, Oiartzun ezagutzera etortzen diren bisitariek behar duten informazio guztia jaso ahal izango dute Doneztebe plazan bertan kokatua dagoen bulegoan, Fermiñene eraikinean hain zuzen (Aialde, 2). Uztailaren 1etik abuztuaren 31 arte informazio puntuak izango duen arreta-ordutegia honakoa izango da: egunero 10.00etatik 14:00etara eta 16:00etatik 19:00etara.

Oiartzun herriak bisitariarentzako eskaintza zabala du. Bere hiru museoez gain (Soinuenea- Herri Musikaren Txokoa, Luberri- Ikasgune Geologikoa eta Arditurri Meatze Gunea), Aiako Harria Parke Naturalaren barruan ibilbide homologatu ugari egin daitezke. Gainera, Parke Naturalaren barruan, multzo megalitiko ugari aurki ditzakegu eta oso erraza da hauetara iristea. Hauen artean Sorondo, Egiar, Oieleku eta Bianditzeko ibilbideak ditugu. Eta Parke Naturalaren barruan beste aukera bat Bidasoako Kontrabandisten ibilbidea dugu. Ibilbide zirkular hau, XX. mendearen erdialdean kontrabandorako igarobide garrantzitsuak izan ziren hainbat mendi bidexkatan barna doa, eta Oiartzunen Arritxulo aterpea geldiunetako bat da. Bizikletaz zein oinez egin daiteke.

Beste ibilbide interesgarria eta erraza Arditurriko Bide Berdea da. Bere 7 kilometroetan zehar Oiartzun ibaiaren parean doa, adin guztietarako ibilaldia izanik, ia maldarik ez baitu. Oinezkoentzat, txirrindularientzat edo patinatzaileentzat egokia da, eta gainera ibilbide Donostian hasi daiteke, Arditurri Meatze Gunean amaituz.

Honek guztiak, gastronomia eta ostatu eskaintza zabalarekin batera, Oiartzun herria erakargarri egiten du turistentzat, eskualde osoa, Donostia edota Gipuzkoa osoa bisitatzeko abiapuntu aproposa baita.

Halaber, Informazio Puntu honetatik pasatzen den orok orain dela oso gutxi kaleratu den Oiartzungo plano turistikoa eskuratu dezake, diseinu berritua eta herriko informazio zabala jasotzen duena. Doakoa da, eta Pasai Donibane eta Errenteriako Turismo Bulegoetan ere eskuragarri dago.


Hainbat arrazoi daude ibilgailu bat inportatu nahi izateko, esaterako, prezioa hobea izatea edo egoitza aldatu behar izatea. Espainiako legeriaren arabera, ibilgailu bat Espainian bizi diren pertsonen edo egoitza fiskala Espainian duten erakundeen erabilerarako denean, Espainiako matrikula izan behar du. Zein da beharrezko dokumentazioa? Zeintzuk dira egin beharreko izapideak?

Atzerriko ibilgailu bat matrikulatzeko egin behar duzun lehen gauza da IAT gune batera jotzea Ibilgailuen Azterketa Teknikoa egiteko, kotxeak edo motorrak duela gutxi azterketa hori jatorrizko herrialdean gainditu badu ere. IATa egiteko behar duzun dokumentazioa desberdina izango da kasuaren arabera, ibilgailu berria edo jada matrikulatutakoa izatearen arabera, eta ibilgailuaren jatorrizko herrialdea EBaren barne egotearen edo ez egotearen arabera.

Jarraian azalduko dizugu zein dokumentazio behar duzun IATa egiteko EB barneko jatorrizko herrialde batean jada matrikulatutako ibilgailu bat Espainian matrikulatu aurretik. Kasu horretan, hau behar izaten da gehienetan:

Jatorrizko herrialdeko zirkulazio baimena edo dokumentu baliokidea.

Fitxa teknikoaren jatorrizko dokumentua, ibilgailuaren azterketa teknikoko txartela izena ere hartzen duena, edo jatorrizko herrialdeko dokumentu baliokidea.

Ibilgailuak CE motako homologazioa badu, haren fitxa murriztua beharko da, edo CE (CoC) adostasun ziurtagiria, bertan ziurtatzen baita kotxeak Europar Batasunak eskatzen dituen kalitate eta ingurumen baldintzak betetzen dituela.

Homologazio europarreko pasahitzik ez baduzu, gomendatzen dizugu, IATra etorri aurretik, gure guneetako edozeinetara hurbiltzea edo gurekin telefonoz harremanetan jartzea behar duzun dokumentazioa ezagutzeko. Hartara, aurretiaz ziurtatuko duzu zure ibilgailuak, berezitasunen bat dela eta, bestelako dokumenturik behar ez izatea.

Dokumentu hauek aurkezteko, izapidea egin nahi duzun gunearekin harremanetan jarri beharko zara, izan ere, izapide hauek ez dira aldizkako IAT azterketa baterako hitzorduaren parekoak. Guneen telefonoak webguneko atal honetan aurkituko dituzu: https://www.itv-tuvrheinland.es/eu/sare-of-estazio-itv.

Behin dokumentuak aurkeztuta eta dagozkion tarifa eta tasak ordainduta, eguna eta ordua emango dizkizugu ibilgailua IAT gunera ekartzeko, azterketa teknikoa egin ahal izateko. Azterketa gainditu ondoren, IAT guneak ibilgailuaren fitxa teknikoa prestatuko du ibilgailua Espainian matrikulatu ahal izateko.

Hurrengo urratsa da aplikagarriak diren zergak ordaintzea. Horretarako, Ogasun bulegora jo beharko duzu eta 576 inprimakia eskatu bertan. Inprimaki horren bitartez ordaindu ahalko duzu Zenbait Garraiobideren gaineko Zerga Berezia. Kotxea berria bada, Ogasun Ministerioaren delegazioan bertan, aprobetxatu aukera 300 edo 309 inprimakia ere aurkezteko, BEZaren ordainketa egiaztatze aldera. Bigarren eskukoa bada eta partikular bati erosi badiozu, BEZa ordaindu beharrean, Ondare Eskualdaketen gaineko Zerga ordaindu beharko duzu; enpresa bati erosi badiozu, horrez gain, enpresa horren Europako Erkidegoko IFK argi adierazten duen faktura ere aurkeztu beharko duzu.

Gogoratu Zirkulazioaren gaineko Zerga erroldatuta zauden Udalean ordaindu beharko duzula.

Izapide hauek amaituta, Trafikoko Zuzendaritza Nagusiko Probintziako Burutzara jo ahalko duzu beharrezko dokumentu guztiekin (ibilgailuaren dokumentazioa, IAT txartela eta zergak ordaindu izanaren agiriak). DGTra joan aurretik, ez ahaztu ibilgailua matrikulatzeko eskaera ofiziala inprimatzeaz, bertan ordaindu beharko duzun tasa baita.

Orain, egiteke duzun gauza bakarra izango da matrikularako plakak erostea ordezko piezen denda batean eta aseguru bat kontratatzea.


Juliette Binoche Frantziako, Europako eta mundu zabaleko aktore ikonikoenen artean dago, hamarkada luzez egin dauen lan oparoari eta film ezagunetan jokatutako rolei esker. Horregaitik, irailean Donostiako Zinemaldiak egingo dauen edizinoko kartel ofizialean agiri da, eta Donostia Saria be emongo deutse. Ganera, ez da edozein edizino aurtengoa, 70. aldiz egingo dabe jaialdia.

Donostia Saria emoteko ekitaldia Kursaalean egingo da, eta Claire Denis frantziarrak zuzendutako Avec amour et acharnement filma ikusi ahal izango da. Juliette Binoche da pelikula horretako protagonistetako bat, Vincent Lindon eta Grégoire Colinegaz batera. Binocheren laugarren bisitea izango da aurtengoa Zinemaldira.

Dimensión enpresea arduratu da aurtengo kartelak egiteaz, eta Brigitte Lacombe argazkilariak Juliette Binocheri egindako erretratu bat erabili dau 70. edizinoko poster ofizialean. Zuri-baltzean agiri dira Binoche eta haren izena, eta Zinemaldiaren titulua, ostera, koloretan. Jaialdiaren barruko atal nagusietako kartelak be aurkeztu ditue, eta nobedade nagusia Zinemirak dakar, lehenengoz izango dauelako kartela.

Frantziako Arte Dramatikoko Konserbatorio Nazionalean trebatu zan Juliette Binochek (Paris, 1964), eta gazterik hasi zan pelikuletan agertzen, lehenengoa Liberty Belle, 1983koa. Jean-Luc Godard, Jacques Doillon, André Techiné, Leox Carax eta beste zuzendari ezagun askoren aginduetara ibili da gerora.

Europako zein Hollywoodeko aktore ospetsuen alboan ikusi izan dogu Binoche, izan be, frantsesezko zein ingelesezko filmak egiten ditu. Bigarren mailako aktorerik onenaren Oscar Saria irabazi eban 1996an, The English Patient pelikulan egindako lanagaitik. Venezian, Berlinen, Cesar Sarietan eta abar be irabazi izan dau.

Erakusketea, zazpi hamarkada gogoan

Beste alde batetik, Donostiako Zinemaldiak 70. urteurrena gogoratzeko erakusketea atondu dau Tabakaleragaz batera, Imajinatu Zinemaldia izenburupean. Morgancrea estudioaren komisariotzapean, garagarrilaren 4tik 24ra ikusi ahal izango da, zinemagintzako industriari, komunikabideei eta uriari gorazarre egiteko, bai eta, batik bat, publikoari be.

Argazki ikusgarrien bidez erakutsiko dabe Zinemaldiak 70 urtean izan dauen bilakaerea, Donostiara etorri diran izarrak eta estreinau diran filmak. Besteak beste, erakutsiko ditue Alfred Hitchcock Victoria Eugenian Vertigo (1958) aurkezten; Harrison Ford eta Carrie Fisher Star Wars-en (1977) Europako estreinaldian; John Travolta Kontxako hondartzan paseoan 1983an; Bette Davis 1989ko prentsaurrekoan; U2 taldeko Bono abeslaria Penélope Cruzi 2019ko Donostia Saria emoten...

Ganera, herritarrek be eurek egindako argazkiak bialdu ahal izango ditue, erakusketan agertu daitezan. Zinemaldiagaz lotutako erretratu zaharrak gordeta euki ezkero, beraz, hemen kargau ahal izango ditue. Selfie bat aktore famatu bategaz, autografoak sinatzen alfonbra gorrian, zuzendariren bat urian paseoan... Danetarikoak onartuko ditue eta, ondoren, komisarioek aukeratuko ditue erakutsiko diranak.